title: 82/913/EEZ: Odluka Komisije od 16. prosinca 1982. o popisu objekata u Republici Južnoj Africi i Republici Namibiji odobrenih u svrhu uvoza svježeg mesa u Zajednicu

text:
               03/Sv. 029

               HR

               Službeni list Europske unije

               19

         31982D0913

               L 381/28

               SLUŽBENI LIST EUROPSKE UNIJE

               16.12.1982.

      ODLUKA KOMISIJE

   od 16. prosinca 1982.
   o popisu objekata u Republici Južnoj Africi i Republici Namibiji odobrenih u svrhu uvoza svježeg mesa u Zajednicu
   (82/913/EEZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice,
   uzimajući u obzir Direktivu Vijeća 72/462/EEZ od 12. prosinca 1972. o problemima zdravlja i veterinarskoj inspekciji pri uvozu goveda, svinja i svježeg mesa iz trećih zemalja (1), a posebno njezine članke 4. stavak 1. i 18. stavak 1. točke (a) i (b),
   budući da objekti u trećim zemljama ne mogu biti odobreni za izvoz svježeg mesa u Zajednicu ako ne udovoljavaju općim i posebnim uvjetima predviđenim Direktivom 72/462/EEZ;
   budući da su nadležna tijela proslijedila, u skladu s člankom 4. stavkom 3. Direktive 72/462/EEZ, popis objekata odobrenih za izvoz u Zajednicu;
   budući da je nadzor Zajednice na licu mjesta pokazao da su higijenski standardi na mnogim od tih objekata dovoljni i da ih se stoga može staviti na prvi popis objekata iz kojih se može odobriti uvoz svježeg mesa, sastavljen u skladu s člankom 4. stavkom 1. navedene Direktive;
   budući da se slučaj ostalih objekata koje su predložila nadležna tijela mora preispitati na temelju dopunskih informacija koje se odnose na njihove higijenske standarde i njihovu mogućnost da se brzo prilagode odgovarajućem zakonodavstvu Zajednice;
   budući da u međuvremenu, kako bi se izbjeglo bilo kakvo naglo prekidanje postojećeg trgovinskog toka, ti objekti mogu odobriti da privremeno nastave s izvozom svježeg mesa u one države članice koje su ga spremne prihvatiti;
   budući da će stoga biti potrebno ponovno proučiti, i prema potrebi izmijeniti ovu Direktivu poštujući poduzete mjere i učinjena poboljšanja; budući da se treba podsjetiti kako je uvoz svježeg mesa podložan i drugom veterinarskom zakonodavstvu Zajednice, posebno s obzirom na zahtjeve u pogledu zaštite zdravlja, uključujući posebno odredbe u pogledu Danske, Irske i Ujedinjene Kraljevine;
   budući da uvjeti uvoza svježeg mesa iz objekata koji se pojavljuju na popisu priloženom ovoj Odluci ostaju podložni odredbama Zajednice predviđenim na drugim mjestima i općim odredbama Ugovora; budući da, posebno, uvoz iz trećih zemalja i ponovni izvoz u druge države članice određenih kategorija mesa, poput mesa koje teži manje od tri kilograma, ili mesa koje sadrži rezidue određenih tvari koje još nisu pokrivene posebnim pravilima za usklađivanje, ostaju podložni zdravstvenom zakonodavstvu države članice uvoznice;
   budući da su mjere predviđene ovom Odlukom u skladu s mišljenjem Stalnog veterinarskog odbora,
   DONIJELA JE OVU ODLUKU:
   Članak 1.
   1.   Objekti u Južnoj Africi i Namibiji navedeni u Prilogu ovim se odobravaju u smislu uvoza svježe govedine i teletine i mesa domaćih kopitara u Zajednicu.
   2.   Uvoz iz tih objekata ostaje podložan veterinarskim odredbama Zajednice predviđenim na drugim mjestima, a posebno onima koje se odnose na zahtjeve u pogledu zaštite zdravlja.
   Članak 2.
   1.   Države članice zabranjuju uvoz gore navedenih kategorija svježeg mesa koje dolazi iz objekata koji nisu navedeni u ovom Prilogu.
   2.   Ova se zabrana, međutim, ne primjenjuje do 1. kolovoza 1983. na objekte koji nisu navedeni u Prilogu, no koji su službeno odobreni i koje su predložila njihova nadležna tijela od 16. kolovoza 1982., na temelju članka 4. stavka 3. Direktive 72/462/EEZ, osim ako se ne donese suprotna odluka, u skladu s člankom 4. stavkom 1. gore navedene Direktive, prije 1. kolovoza 1983.
   Komisija popis tih objekata prosljeđuje državama članicama.
   Članak 3.
   Ova Odluka stupa na snagu 1. siječnja 1983.
   Članak 4.
   Ova će se Odluka ponovno pregledati i ako bude nužno, izmijeniti prije 1. svibnja 1983.
   Članak 5.
   Ova je Odluka upućena državama članicama.

      Sastavljeno u Bruxellesu 16. prosinca 1982.

            Za Komisiju

         Poul DALSAGER

            Član Komisije

      (1)  SL L 302, 31.12.1972., str. 28.
   PRILOG
   POPIS OBJEKATA
   I.   MESO GOVEDA

               A.   Klaonice i rasjekavaonice

               Objekt br.

               Objekt

               Adresa

               23

               Karoo Meat Packers

               Okahandja, Namibia

               25

               Damara Meat Packers

               Otavi, Namibia

               30

               Johannesburg Abattoir

               City Deep, Transvaal, RSA (1)

               47

               Bull Brand Foods

               Krugersdorp, Transvaal, RSA

               B.   Rasjekavaonice

               61

               Meat Control Board

               Cape Town, Cape Province, RSA

               62

               National Meat Suppliers

               Cape Town, Cape Province, RSA

               69

               Karoo Meat Packers

               Cape Town, Cape Province, RSA

               83

               Blue Continent Cold Storage

               Cape Town, Cape Province, RSA

               87

               Rand Cold Storage

               City Deep, Transvaal, RSA

               93

               Wholesome Meat

               Durban, Natal, RSA

         II.   HLADNJAČE

               4

               Table Bay Cold Storage

               Cape Town, Cape Province, RSA

               84

               Maydon Wharf Cold Storage

               Durban, Natal, RSA

               90

               Epping Cold Storage

               Cape Town, Cape Province, RSA

               94

               Walvis Bay Cold Storage

               Walvis Bay

      (1)  RSA = Republika Južna Afrika


title: 2014/785/EU: Odluka Vijeća od 7. studenoga 2014. o stajalištu koje treba donijeti, u ime Europske unije, u okviru Zajedničkog odbora EGP-a o izmjeni Protokola 31 uz Sporazum o EGP-u, o suradnji u posebnim područjima izvan četiriju sloboda (Zaštita potrošača)

text:
               13.11.2014

               HR

               Službeni list Europske unije

               L 328/45

         ODLUKA VIJEĆA
   od 7. studenoga 2014.
   o stajalištu koje treba donijeti, u ime Europske unije, u okviru Zajedničkog odbora EGP-a o izmjeni Protokola 31 uz Sporazum o EGP-u, o suradnji u posebnim područjima izvan četiriju sloboda (Zaštita potrošača)

      (2014/785/EU)

   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 169. u vezi s člankom 218. stavkom 9.,
   uzimajući u obzir Uredbu Vijeća (EZ) br. 2894/94 od 28. studenoga 1994. o dogovorima za provedbu Sporazuma o Europskom gospodarskom prostoru (1), a posebno njezin članak 1. stavak 3.,
   uzimajući u obzir prijedlog Europske komisije,
   budući da:

               (1)

               Sporazum o Europskom gospodarskom prostoru (2) („Sporazum o EGP-u”) stupio je na snagu 1. siječnja 1994.

               (2)

               U skladu s člankom 98. Sporazuma o EGP-u, Zajednički odbor EGP-a može odlučiti izmijeniti, između ostalog, Protokol 31 uz Sporazum o EGP-u.

               (3)

               Protokol 31 uz Sporazum o EGP-u sadržava odredbe i dogovore o suradnji u posebnim područjima izvan četiriju sloboda.

               (4)

               Primjereno je proširiti suradnju ugovornih stranaka Sporazuma o EGP-u radi uključivanja Uredbe (EU) br. 254/2014 Europskog parlamenta i Vijeća (3).

               (5)

               Primjereno je da države EFTA-e počnu sudjelovati u aktivnostima iz Uredbe (EU) br. 254/2014 od 1. siječnja 2014., neovisno o tome kada je Odluka Zajedničkog odbora EGP-a priložena ovoj Odluci donesena, ili o tome je li ispunjenje ustavnih zahtjeva za tu Odluku Zajedničkog odbora EGP-a, ako oni postoje, priopćeno nakon 10. srpnja 2014.

               (6)

               Subjekti s poslovnim nastanom u državama EFTA-e trebali bi imati pravo sudjelovati u aktivnostima započetima prije stupanja na snagu Odluke Zajedničkog odbora EGP-a priložene ovoj Odluci. Troškovi tih aktivnosti čija je provedba započela nakon 1. siječnja 2014. mogu se smatrati prihvatljivima pod istim uvjetima koji se primjenjuju na troškove subjekata s poslovnim nastanom u državama članicama Unije pod uvjetom da Odluka Zajedničkog odbora EGP-a stupi na snagu prije završetka dotičnog djelovanja.

               (7)

               Protokol 31 uz Sporazum o EGP-u bi stoga trebalo na odgovarajući način izmijeniti.

               (8)

               Stajalište Unije u okviru Zajedničkog odbora EGP-a bi se stoga trebalo temeljiti na priloženom nacrtu Odluke,

         DONIJELO JE OVU ODLUKU:
   Članak 1.
   Stajalište koje treba donijeti, u ime Europske unije, u okviru Zajedničkog odbora EGP-a o predloženoj izmjeni Protokola 31 uz Sporazum o EGP-u, o suradnji u posebnim područjima izvan četiriju sloboda, temelji se na nacrtu Odluke Zajedničkog odbora EGP-a priloženom ovoj Odluci.
   Članak 2.
   Ova Odluka stupa na snagu na dan donošenja.

      Sastavljeno u Bruxellesu 7. studenoga 2014.

            Za Vijeće

            Predsjednik

         P. C. PADOAN

      (1)  SL L 305, 30.11.1994., str. 6.

      (2)  SL L 1, 3.1.1994., str. 3.

      (3)  Uredba (EU) br. 254/2014 Europskog parlamenta i Vijeća od 26. veljače 2014. o višegodišnjem programu za potrošače za razdoblje 2014.–2020. i o stavljanju izvan snage Odluke br. 1926/2006/EZ (SL L 84, 20.3.2014., str. 42.).

      NACRT
      ODLUKE ZAJEDNIČKOG ODBORA EGP-a br. …/2014
      od
      o izmjeni Protokola 31 uz Sporazum o EGP-u, o suradnji u posebnim područjima izvan četiriju sloboda
      ZAJEDNIČKI ODBOR EGP-a,
      uzimajući u obzir Sporazum o Europskom gospodarskom prostoru („Sporazum o EGP-u”), a posebno njegove članke 86. i 98.,
      budući da:

                  (1)

                  Primjereno je proširiti suradnju ugovornih stranaka Sporazuma o EGP-u radi uključivanja Uredbe (EU) br. 254/2014 Europskog parlamenta i Vijeća od 26. veljače 2014. o višegodišnjem programu za potrošače za razdoblje 2014. – 2020. i o stavljanju izvan snage Odluke br. 1926/2006/EZ (1).

                  (2)

                  Primjereno je da države EFTA-e počnu sudjelovati u aktivnostima iz Uredbe (EU) br. 254/2014 od 1. siječnja 2014., neovisno o tome kada je ova Odluka donesena, ili o tome je li ispunjenje ustavnih zahtjeva za ovu Odluku, ako oni postoje, priopćeno nakon 10. srpnja 2014.

                  (3)

                  Subjekti s poslovnim nastanom u državama EFTA-e trebali bi imati pravo sudjelovati u aktivnostima započetima prije stupanja na snagu ove Odluke. Troškovi tih aktivnosti čija je provedba započela nakon 1. siječnja 2014. mogu se smatrati prihvatljivima pod istim uvjetima koji se primjenjuju na troškove subjekata s poslovnim nastanom u državama članicama EU-a pod uvjetom da ova Odluka stupi na snagu prije završetka dotičnog djelovanja.

                  (4)

                  Protokol 31 uz Sporazum o EGP-u bi stoga trebalo izmijeniti kako bi se omogućila provedba te proširene suradnje od 1. siječnja 2014.,

            DONIO JE OVU ODLUKU:
      Članak 1.
      Članak 6. Protokola 31 uz Sporazum o EGP-u mijenja se kako slijedi:

                  1.

                  Iza stavka 3.a umeće se sljedeći stavak:
                  „3.b   Države EFTA-e sudjeluju, s učinkom od 1. siječnja 2014., u sljedećem programu:

                              —

                                 32014 R 0254: Uredba (EU) br. 254/2014 Europskog parlamenta i Vijeća od 26. veljače 2014. o višegodišnjem programu za potrošače za razdoblje 2014. – 2020. i o stavljanju izvan snage Odluke br. 1926/2006/EZ (SL L 84, 20.3.2014., str. 42.).
                              Troškovi tih aktivnosti čija je provedba započela nakon 1. siječnja 2014. mogu se smatrati prihvatljivima od početka djelovanja u okviru sporazuma o bespovratnim sredstvima ili predmetne odluke o bespovratnim sredstvima pod uvjetom da Odluka Zajedničkog odbora EGP-a br. …/2014 od … stupi na snagu prije završetka djelovanja.
                              Lihtenštajn se izuzima iz sudjelovanja u tom programu te se oslobađa od financijskog doprinosa tom programu.”

                  2.

                  Tekst stavka 4. zamjenjuje se sljedećim:
                  „Države EFTA-e financijski doprinose aktivnostima iz stavaka 3., 3.a i 3.b u skladu s člankom 82. stavkom 1. točkom (a) Sporazuma.”

                  3.

                  Tekst stavka 5. zamjenjuje se sljedećim:
                  „Od početka suradnje u aktivnostima iz stavaka 3., 3.a i 3.b države EFTA-e u potpunosti sudjeluju u odborima EZ-a i drugim tijelima koja pomažu Komisiji EZ-a u upravljanju aktivnostima ili razvoju aktivnosti, no nemaju pravo glasa.”

            Članak 2.
      Ova Odluka stupa na snagu prvog dana koji slijedi nakon zadnje obavijesti u skladu s člankom 103. stavkom 1. Sporazuma o EGP-u (2).
      Primjenjuje se od 1. siječnja 2014.
      Članak 3.
      Ova se Odluka objavljuje u odjeljku o EGP-u Službenog lista Europske unije i u Dodatku o EGP-u Službenom listu Europske unije.

         Sastavljeno u Bruxellesu

               Za Zajednički odbor EGP-a

               Predsjednik

               Tajnici

               Zajedničkog odbora EGP-a

         (1)  SL L 84, 20.3.2014., str. 42.

         (2)  [Ustavni zahtjevi nisu navedeni.] [Ustavni zahtjevi su navedeni.]


title: Odluka Europskog parlamenta (EU) 2015/1668 od 29. travnja 2015. o zaključivanju poslovnih knjiga Europske agencije za sigurnost pomorskog prometa za financijsku godinu 2013.

text:
               30.9.2015

               HR

               Službeni list Europske unije

               L 255/282

      ODLUKA EUROPSKOG PARLAMENTA (EU) 2015/1668
      od 29. travnja 2015.
      o zaključivanju poslovnih knjiga Europske agencije za sigurnost pomorskog prometa za financijsku godinu 2013.
      EUROPSKI PARLAMENT,

                  —

                  uzimajući u obzir konačnu godišnju računovodstvenu dokumentaciju Europske agencije za pomorsku sigurnost za financijsku godinu 2013.,

                  —

                  uzimajući u obzir izvješće Revizorskog suda o godišnjoj računovodstvenoj dokumentaciji Europske agencije za pomorsku sigurnost za financijsku godinu 2013., zajedno s odgovorima Agencije (1),

                  —

                  uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti osnovnih transakcija za financijsku godinu 2013., koju u skladu s člankom 287. Ugovora o funkcioniranju Europske unije podnosi Revizorski sud,

                  —

                  uzimajući u obzir preporuku Vijeća od 17. veljače 2015. o razrješnici koju treba dobiti Agencija za izvršenje proračuna za financijsku godinu 2013. (05304/2015 – C8-0054/2015),

                  —

                  uzimajući u obzir članak 319. Ugovora o funkcioniranju Europske unije,

                  —

                  uzimajući u obzir Uredbu Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (3),

                  —

                  uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije te o stavljanju izvan snage Uredbe Vijeća (EZ, Euratom) br. 1605/2002 (4), a posebno njezin članak 208.,

                  —

                  uzimajući u obzir Uredbu (EZ) br. 1406/2002 Europskog parlamenta i Vijeća od 27. lipnja 2002. o osnivanju Europske agencije za pomorsku sigurnost (5), a posebno njezin članak 19.,

                  —

                  uzimajući u obzir Uredbu Komisije (EZ/Euratom) br. 2343/2002 od 19. studenog 2002. o okvirnoj Financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (6),

                  —

                  uzimajući u obzir Delegiranu uredbu Komisije (EU) br. 1271/2013 od 30. rujna 2013. o Okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (7), a posebno njezin članak 108.,

                  —

                  uzimajući u obzir članak 94. Poslovnika i Prilog V. Poslovniku,

                  —

                  uzimajući u obzir izvješće Odbora za proračunski nadzor i mišljenje Odbora za promet i turizam (A8-0088/2015),

         1.

            napominje da je završna godišnja računovodstvena dokumentacija Europske agencije za sigurnost pomorskog prometa priložena izvješću Revizorskog suda;

         2.

            odobrava zaključenje poslovnih knjiga Europske agencije za sigurnost pomorskog prometa za financijsku godinu 2013.;

         3.

            nalaže predsjedniku da proslijedi ovu odluku izvršnom direktoru Europske agencije za pomorsku sigurnost, Vijeću, Komisiji i Revizorskom sudu te naloži njihovu objavu u Službenom listu Europske unije (serija L).

               Predsjednik

            Martin SCHULZ

               Glavni tajnik

            Klaus WELLE

         (1)  SL C 442, 10.12.2014., str. 210.

         (2)  Vidjeti bilješku 1.

         (3)  SL L 248, 16.9.2002., str. 1.

         (4)  SL L 298, 26.10.2012., str. 1.

         (5)  SL L 208, 5.8.2002., str. 1.

         (6)  SL L 357, 31.12.2002., str. 72.

         (7)  SL L 328, 7.12.2013., str. 42.


title: Odluka Vijeća 2014/751/ZVSP od 30. listopada 2014. o izmjeni Odluke 2010/573/ZVSP o mjerama ograničavanja protiv vodstva transnistrijske regije Republike Moldove

text:
               31.10.2014

               HR

               Službeni list Europske unije

               L 311/54

         ODLUKA VIJEĆA 2014/751/ZVSP
   od 30. listopada 2014.
   o izmjeni Odluke 2010/573/ZVSP o mjerama ograničavanja protiv vodstva transnistrijske regije Republike Moldove
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   budući da:

               (1)

               Vijeće je 27. rujna 2010. donijelo Odluku 2010/573/ZVSP (1).

               (2)

               Na temelju preispitivanja Odluke 2010/573/ZVSP mjere ograničavanja protiv vodstva transnistrijske regije Republike Moldove trebalo bi produljiti do 31. listopada 2015.

               (3)

               Odluku 2010/573/ZVSP stoga bi trebalo na odgovarajući način izmijeniti,

         DONIJELO JE OVU ODLUKU:
   Članak 1.
   Članak 4. stavak 2. Odluke 2010/573/ZVSP zamjenjuje se sljedećim:

      „2.   Ova se Odluka primjenjuje do 31. listopada 2015. Ona se stalno preispituje. Prema potrebi se obnavlja ili mijenja ako Vijeće smatra da njezini ciljevi nisu ispunjeni.”

   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 30. listopada 2014.

            Za Vijeće

            Predsjednik

         S. GOZI

      (1)  Odluka Vijeća 2010/573/ZVSP od 27. rujna 2010. o mjerama ograničavanja protiv vodstva transnistrijske regije Republike Moldove (SL L 253, 28.9.2010., str. 54.).


title: Odluka Vijeća (Euratom) 2016/829 od 12. svibnja 2016. o odobrenju Europskoj komisiji da u ime Europske zajednice za atomsku energiju sklopi Protokol uz Sporazum o partnerstvu i suradnji kojim se uspostavlja partnerstvo između Europskih zajednica i njihovih država članica, s jedne strane, i Republike Tadžikistana, s druge strane, kako bi se uzelo u obzir pristupanje Republike Hrvatske Europskoj uniji

text:
               27.5.2016

               HR

               Službeni list Europske unije

               L 140/3

         ODLUKA VIJEĆA (Euratom) 2016/829
   od 12. svibnja 2016.
   o odobrenju Europskoj komisiji da u ime Europske zajednice za atomsku energiju sklopi Protokol uz Sporazum o partnerstvu i suradnji kojim se uspostavlja partnerstvo između Europskih zajednica i njihovih država članica, s jedne strane, i Republike Tadžikistana, s druge strane, kako bi se uzelo u obzir pristupanje Republike Hrvatske Europskoj uniji
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice za atomsku energiju, a posebno njegov članak 101. drugi stavak,
   uzimajući u obzir preporuku Europske komisije,
   budući da:

               (1)

               U skladu s člankom 6. stavkom 2. Akta o pristupanju iz 2011., pristupanje Republike Hrvatske sporazumu koji su države članice i Unija potpisale ili sklopile s trećim zemljama ili međunarodnim organizacijama dogovara se putem protokola uz taj sporazum. U skladu s tim člankom, u slučaju takvog pristupanja primjenjuje se pojednostavnjeni postupak u kojemu Vijeće, jednoglasnom odlukom u ime država članica, sklapa protokol s dotičnom trećom zemljom.

               (2)

               Vijeće je 14. rujna 2012. ovlastilo Komisiju za otvaranje pregovora za prilagodbu sporazuma potpisanih ili sklopljenih između Unije, ili Unije i njezinih država članica, i jedne ili više trećih zemalja ili međunarodnih organizacija, s ciljem pristupanja Republike Hrvatske Uniji.

               (3)

               Pregovori s Republikom Tadžikistanom uspješno su završeni parafiranjem Protokola uz Sporazum o partnerstvu i suradnji kojim se uspostavlja partnerstvo između Europskih zajednica i njihovih država članica, s jedne strane, i Republike Tadžikistana, s druge strane, kako bi se uzelo u obzir pristupanje Republike Hrvatske Uniji (1) („Protokol”).

               (4)

               Potpisivanje i sklapanje Protokola podliježe posebnom postupku u pogledu pitanja iz nadležnosti Unije i njezinih država članica.

               (5)

               Sklapanje Protokola od strane Komisije trebalo bi odobriti u pogledu pitanja iz nadležnosti Europske zajednice za atomsku energiju,

         DONIJELO JE OVU ODLUKU:
   Članak 1.
   Odobrava se Europskoj komisiji da u ime Europske zajednice za atomsku energiju sklopi Protokol uz Sporazum o partnerstvu i suradnji kojim se uspostavlja partnerstvo između Europskih zajednica i njihovih država članica, s jedne strane, i Republike Tadžikistana, s druge strane, kako bi se uzelo u obzir pristupanje Republike Hrvatske Europskoj uniji (2).
   Članak 2.
   Ova Odluka stupa na snagu na dan donošenja.

      Sastavljeno u Bruxellesu 12. svibnja 2016.

            Za Vijeće

            Predsjednica

         F. MOGHERINI

      (1)  SL L 350, 29.12.2009., str. 3.

      (2)  Tekst protokola priložen je Odluci o sklapanju, u ime Europske unije i njezinih država članica, Protokola uz Sporazum o partnerstvu i suradnji kojim se uspostavlja partnerstvo između Europskih zajednica i njihovih država članica, s jedne strane, i Republike Tadžikistana, s druge strane, kako bi se uzelo u obzir pristupanje Republike Hrvatske Europskoj uniji.


title: Odluka Predsjedništva Europskog parlamenta od 26. listopada 2015. o izmjeni Provedbenih mjera Statuta zastupnika u Europskom parlamentu

text:
               28.11.2015

               HR

               Službeni list Europske unije

               C 397/2

         ODLUKA PREDSJEDNIŠTVA EUROPSKOG PARLAMENTA
   od 26. listopada 2015.
   o izmjeni Provedbenih mjera Statuta zastupnika u Europskom parlamentu
   (2015/C 397/03)
   PREDSJEDNIŠTVO EUROPSKOG PARLAMENTA,
   uzimajući u obzir Ugovor o funkcioniranju Europske unije, a posebno njegov članak 223. stavak 2.,
   uzimajući u obzir Statut članova Europskog parlamenta (1) („Statut”),
   uzimajući u obzir članke 10. i 25. Poslovnika Europskog parlamenta,
   budući da:

               (1)

               S obzirom na stečeno iskustvo u provedbi pravila za akreditirane i lokalne asistente tijekom sedmog saziva Parlamenta potrebno je napraviti niz izmjena Provedbenih mjera Statuta članova Europskog parlamenta (2) („Provedbene mjere”). Glavni je cilj tih izmjena pojasniti pojedina pravila, ispraviti nedostatke koji su primijećeni pri primjeni Provedbenih mjera i poboljšati administraciju.

               (2)

               Pokrivanje troškova parlamentarne pomoći trebalo bi biti ograničeno na troškove nastale tijekom razdoblja od 30 dana koje prethodi datumu podnošenja zahtjeva za pokrivanje troškova nadležnoj službi Parlamenta. To će omogućiti odbijanje zahtjeva koji su podneseni prekasno da bi bilo moguće provjeriti jesu li navedene usluge uistinu pružene i je li poštovano nacionalno pravo o socijalnom osiguranju i radno pravo.

               (3)

               Najviši iznos koji se može pokriti u pogledu parlamentarne pomoći ostao je neizmijenjen od 2011., unatoč većim ovlastima Parlamenta. Taj bi iznos stoga trebalo povećati za 1 500 eura da iznosi 22 879 EUR mjesečno. Odobrena sredstava potrebna za to povećanje predviđena su u rezoluciji Parlamenta od 29. travnja 2015. o procjeni prihoda i rashoda Europskog parlamenta za financijsku godinu 2016.

               (4)

               Načelo transparentnosti navodi se u članku 15. Ugovora o funkcioniranju Europske unije, a njegovu je važnost među ostalim istaknuo Europski ombudsman u pismu koje je 30. rujna 2002. poslao predsjedniku Komisije. S obzirom na to načelo, iscrpni podaci o imenima stažista te imenima i nazivima poduzeća pružatelja usluga i platnih agenata čiji se troškovi parlamentarne pomoći pokrivaju trebali bi biti objavljeni tijekom cijelog trajanja ugovora.

               (5)

               U navedenoj rezoluciji od 29. travnja 2015. Parlament je pozvao na uspostavljanje nove ravnoteže između akreditiranih parlamentarnih asistenata i lokalnih asistenata. U tu bi svrhu 25 % sredstava dodijeljenih za parlamentarnu pomoć trebalo izdvojiti za plaće akreditiranih parlamentarnih asistenata, a sredstva dodijeljena za plaćanje lokalnih asistenata, pružatelja usluga i platnih agenata trebalo bi u skladu s time ograničiti na 75 %.

               (6)

               Plaće i honorari lokalnih asistenata trebali bi imati gornje granice kako bi se poštovala načela iz preporuka Privremene skupine za ocjenu provedbe Statuta zastupnika i asistenata te vodilo iskustvom iz primjene tih preporuka od 2012. radi smanjenja rizik od toga da plaće previše odstupaju od prosječnih plaća u državama članicama i da su u potpunom raskoraku s naravi obavljenih zadaća. Gornje granice plaća trebalo bi odrediti za svaku državu članicu tako da se iznos prosječne godišnje bruto plaće koji je Eurostat zabilježio za određenu državu članicu pomnoži s tri. Međutim, tako izračunate gornje granice ne bi smjele biti niže od osnovne plaće akreditiranog parlamentarnog asistenta u 6. platnom razredu niti više od akreditiranog parlamentarnog asistenta u 19. platnom razredu. Predsjedništvo bi također trebalo moći prilagoditi referentne gornje granice što bi trebalo objavljivati na internim internetskim stranicama Parlamenta.

               (7)

               Naknadu platnih agenata trebalo bi regulirati tako da joj se razina postavi na najviše 10 % iznosa za čije je plaćanje odgovoran agent, podložno ukupnoj gornjoj granici od 4 % sredstava dodijeljenih za troškove parlamentarne pomoći.

               (8)

               S obzirom na stečeno iskustvo, potrebno je specificirati narav i sadržaj dokumenata koje treba dostaviti prilikom podnošenja zahtjeva za pokrivanje troškova ugovora o radu lokalnih asistenata. Nadležnoj službi Parlamenta bi, osobito, trebalo pružiti detaljan opis posla, mjesto u kojem se ugovor izvršava, ovjerenu presliku osobne isprave, dokaz o prebivalištu, dokaz o kvalifikacijama i radnom iskustvu te izjavu o nepostojanju sukoba interesa.

               (9)

               Prilikom godišnjih obračuna povezanih s troškovima za lokalne asistente koji imaju ugovor o radu platni agenti trebali bi biti obvezni podnijeti dokumente poput dokaza da su u sustavu socijalne sigurnosti ili o osiguranju od nesreća. Zastupnici, općenito govoreći, ovise o nacionalnim tijelima za izdavanje takvih dokumenata, a ta ih tijela često ne mogu izdati unutar trenutačno propisanih rokova.

               (10)

               S obzirom na stečeno iskustvo treba pojasniti neke zahtjeve primjenjive na lokalne asistente koji imaju ugovor o radu, posebno one u pogledu udaljenosti između njihova prebivališta i mjesta rada, bavljenja vanjskim djelatnostima i kandidiranja na izborima.

               (11)

               Za pokrivanje troškova usluga vrijednosti većoj od 500 EUR trebalo bi utvrditi poseban postupak koji se temelji na načelima primjenjivima na javne ugovore koja su određena u Uredbi (EU, Euratom) br. 966/2012 Europskog parlamenta i Vijeća (3). U takvim bi slučajevima zahtjeve za pokrivanje troškova trebalo podnijeti zajedno s procjenom iznosa i nacrtom ugovora u kojem se jasno definira narav usluga koje će se pružati. Nadalje, u slučaju usluga vrijednosti većoj od 60 000 EUR trebalo bi pokazati da je među najmanje tri ponude odabrana ona najpovoljnija.

               (12)

               Trebalo bi izmijeniti odredbe o sukobu interesa kako bi se pojasnila zabrana financiranja političkih aktivnosti ili osobnih troškova.

               (13)

               Također, primjereno je unijeti određene izmjene u članak 46. Provedbenih mjera povezane s istekom prava na prijelaznu naknadu za zastupnike koji preuzimaju mandat u nekom drugom parlamentu ili stupaju u javnu službu, s obzirom na iskustvo stečeno na kraju sedmog saziva Parlamenta i potrebu da se u Provedbenim mjerama u potpunosti odraze ciljevi i kontekst relevantnih odredbi Statuta, posebno članka 9. stavka 2. te članaka 11. i 13., uzimajući u obzir načelo zabrane kumuliranja isplata iz javnih fondova; posljedično, iznos koji zastupnik dobije za mandat u nekom drugom parlamentu ili za obnašanje javne dužnosti, izuzev povrata stvarnih troškova, prebija se prijelaznom naknadom Europskog parlamenta kao što je trenutno predviđeno člankom 11. Statuta u slučaju dvostrukih plaća. Kako bi se omogućila dosljedna provedba tog režima on bi se trebao primjenjivati od početka tekućeg parlamentarnog saziva,

         DONIJELO JE OVU ODLUKU:
   Članak 1.
   Provedbene mjere izmjenjuju se kako slijedi:

               1.

               Članak 33. mijenja se kako slijedi:

                           (a)

                           stavak 3. zamjenjuje se sljedećim:
                           „3.   Troškovi se pokrivaju za vrijeme trajanja mandata zastupnika. Pokrivaju se samo troškovi nastali najviše 30 dana prije datuma podnošenja zahtjeva za pokrivanje troškova u skladu s ovim poglavljem.”;

                           (b)

                           stavak 4. zamjenjuje se sljedećim:
                           „4.   Najveći mogući mjesečni iznos koji se isplaćuje za osobne suradnike iz članka 34. jest 22 879 EUR s učinkom od 1. siječnja 2016.”

               2.

               Članak 34. mijenja se kako slijedi:

                           (a)

                           stavak 2. zamjenjuje se sljedećim:
                           „2.   Više zastupnika može se pisanim dogovorom udružiti u skupinu kako bi zajedno zaposlili odnosno koristili se uslugama jednog ili više asistenata, kako je navedeno u stavku 1. U tom slučaju dotični zastupnici među sobom biraju zastupnika odnosno zastupnike ovlaštene za potpisivanje ugovora ili za podnošenje zahtjeva za zapošljavanje u ime cijele skupine.
                           Zastupnici podnose pisanu izjavu mjerodavnoj službi kojom se utvrđuje udio svakog zastupnika koji se oduzima od iznosa predviđenog člankom 33. stavkom 4.”;

                           (b)

                           stavak 5 zamjenjuje se sljedećim:
                           „5.   Zastupnici se također mogu obratiti fizičkim ili pravnim osobama koje pružaju usluge kako bi se koristili povremenim i jasno utvrđenim uslugama koje su izravno povezane s obnašanjem njihova zastupničkog mandata, u skladu s uvjetima iz ovog poglavlja.”;

                           (c)

                           stavci 7. i 8. zamjenjuju se sljedećim:
                           „7.   Predsjedništvo sastavlja popis troškova koji se mogu pokriti u području parlamentarne pomoći.
                           8.   Tijekom trajanja njihova ugovora na internetskim stranicama Europskog parlamenta objavljuju se imena asistenata i stažista te tvrtke ili imena pružatelja usluga i platnih agenata, zajedno s imenima jednog ili više zastupnika kojima pomažu.
                           Ti asistenti, stažisti, pružatelji usluga i platni agenti mogu na temelju obrazloženih razloga svoje sigurnosti pismenim putem zatražiti da se njihovo ime ili tvrtka ne objavi na internetskim stranicama Europskog parlamenta. O odobrenju takvog zahtjeva odlučuje glavni tajnik.”;

                           (d)

                           dodaju se sljedeći stavci:
                           „9.   Istovremeno na snazi ne smije biti više od tri ugovora između zastupnika i parlamentarnih asistenata, bez obzira na trajanje rada predviđenog tim ugovorima. Ta se granica može povećati na četiri ako predsjednik Parlamenta izričito odobri izuzeće, i to nakon što je mjerodavna služba potvrdila da dotični zastupnik ima dovoljno uredskog prostora kako bi poštovao standarde u pogledu upotrebe zgrada Parlamenta, uzimajući u obzir i broj stažista koji bi mogli biti prisutni.
                           10.   Najmanje 25 % iznosa predviđenog člankom 33. stavkom 4. namijenjeno je podmirivanju troškova koji nastaju u okviru glave VII. Uvjeta zaposlenja ostalih službenika Europske unije. Stoga, svi troškovi povezani s troškovima parlamentarne pomoći koji nisu obuhvaćeni glavom VII. Uvjeta zaposlenja ostalih službenika Europske unije ne mogu zajedno iznositi više od 75 % iznosa predviđenog člankom 33. stavkom 4.
                           Nadalje, troškovi povezani s pružanjem usluga iz članka 34. ne smiju iznositi više od 25 % iznosa predviđenog člankom 33. stavkom 4.
                           Te se gornje granice svake financijske godine izračunavaju zbrajanjem mjesečnih naknada predviđenih člankom 33. stavkom 4. te su uvećane za svaki neiskorišteni ostatak prenesen u sljedeću financijsku godinu u skladu s člankom 33. stavkom 6., i to na proporcionalnoj osnovi.
                           11.   Parlament pokriva troškove lokalnih asistenata za bruto zarade ili honorare oslobođene PDV-a do mjesečne gornje granice koju određuje Predsjedništvo u skladu sa stavkom 12. Predsjedništvo može svake godine prilagoditi gornje granice. Gornje granice koje se primjenjuju objavljuju se na internetskim stranicama Parlamenta.
                           12.   Gornje granice triput su veće od referentnog iznosa. Referentni iznos je jedna dvanaestina iznosa koji je Eurostat objavio kao prosječnu godišnju bruto plaću osoba zaposlenih na puno radno vrijeme u državi članici u kojoj je dotični zastupnik izabran.
                           Međutim, tako izračunate gornje granice ne mogu biti niže od osnovne plaće akreditiranog parlamentarnog asistenta 6. platnog razreda niti više od akreditiranog parlamentarnog asistenta 19. platnog razreda.
                           Svaki bonus pokriva se samo do navedenih gornjih granica izračunatih na godišnjoj osnovi.
                           Gornje granice razmjerno se smanjuju ako lokalni asistent radi nepuno radno vrijeme ili ako lokalni asistent ne radi puni radni mjesec.”

               3.

               U članku 35. stavak 3. zamjenjuje se sljedećim:
               „3.   Zastupnik sklapa pojedinačni ugovor s platnim agentom kojeg je osobno izabrao i koji ispunjava uvjet iz stavka 2.
               Troškovi korištenja usluga platnog agenta u skladu sa stavkom 1. pokrivaju se iz iznosa predviđenog člankom 33. stavkom 4. i ne podliježu ograničenju iz članka 34. stavka 10. za pružene usluge.
               Honorari platnih agenata, bez PDV-a, ne mogu biti veći od 10 % iznosa troškova plaća, honorara i naknada lokalnih asistenata, pružatelja usluga i stažista čija je isplata pod njihovom odgovornošću, ni veće od 4 % iznosa predviđenog člankom 33. stavkom 4.
               Najveće moguće gornje granice honorara platnih agenata preispituju se na kumulativnoj osnovi po kalendarskoj godini razmjerno trajanju njihova ugovora.”

               4.

               Članak 38. zamjenjuje se sljedećim:
               „Članak 38.
               Dokumenti koji se prilažu u vezi s ugovorom o radu
               Zahtjevi za pokrivanje troškova ugovora o radu sadržavaju:

                           (a)

                           izvornik ugovora o radu koji je zastupnik sklopio sa svojim lokalnim asistentom;

                           (b)

                           detaljni opis zadaća i točna adresa na kojoj se one izvršavaju;

                           (c)

                           obračunski list s podacima o plaćama, doprinosima poslodavca i zaposlenika za socijalno osiguranje i drugim troškovima i koji se moraju platiti ili pokriti tijekom kalendarske godine i po isteku ugovora te kojim se uzimaju u obzir odredbe nacionalnog prava, uključujući one o minimalnim plaćama i ugovornim odnosima, pa i pokrivanju troškova misija;

                           (d)

                           ovjerenu presliku važeće osobne isprave lokalnog asistenta;

                           (e)

                           dokaz o prebivalištu lokalnog asistenta;

                           (f)

                           dokaz o kvalifikacijama i radnom iskustvu lokalnog asistenta; i

                           (g)

                           izjavu, koju je potpisao zastupnik, da se tijekom trajanja ugovora lokalni asistent neće na izravan ili neizravan način baviti bilo kakvim drugim aktivnostima, čak ni onima koje asistentima ne daju pravo na bilo kakvu naknadu plaćene, za bilo koju organizaciju koja ima političke ciljeve, kao što su političke stranke, zaklade, pokreti ili parlamentarni klubovi zastupnika ako bi takve aktivnosti mogle utjecati na dužnosti koje izvršava kao asistent ili dovesti do sukoba interesa.”

               5.

               Članak 39. zamjenjuje se sljedećim:
               „Članak 39.
               Obračun
               1.   Za svakog zaposlenog lokalnog asistenta platni agent, najkasnije do 31. ožujka godine koja slijedi predmetnu financijsku godinu Parlamenta, šalje nadležnom odjelu izvješće o troškovima plaća, poreznih davanja i socijalnih doprinosa te drugim nadoknadivim troškovima, i to radi reguliranja isplaćenog predujma. Povrh toga, prilažu dokaze o tome da su lokalni asistenti o kojima je riječ u sustavu socijalne sigurnosti te pritom navode zastupnika kao poslodavca i prilažu, ako nacionalno pravo to propisuje, potvrdu o osiguranju od nesreća na radu. Platni agent je također dužan potvrditi da su ispunjene sve obveze koje proizlaze iz nadležnog nacionalnog prava.
               U slučaju raskida ugovora između platnog agenta i zastupnika te na kraju zastupnikova mandata ove se obveze ispunjavaju najkasnije u roku od tri mjeseca.
               Izvješća navedena u prvom podstavku sastavljaju se u skladu sa specifikacijama Parlamenta.
               2.   Nakon provjere izvješća iz stavka 1. nadležni odjel platnom agentu šalje obavijest, a zastupniku njezinu kopiju, u kojoj se navodi jesu li navedene isplate uredne i, prema potrebi, koji dokumenti nedostaju, odnosno koje dokumente treba dostaviti.
               Ako se u navedenoj obavijesti utvrdi da isplate nisu uredne, dokumenti potrebni za njihov obračun dostavljaju se nadležnom odjelu u roku od mjesec dana nakon obavijesti. U protivnom Parlament primjenjuje članke 67. i 68.”

               6.

               Umeće se sljedeći članak:
               „Članak 39a.
               Obveze u pogledu ugovora o radu
               1.   Platni agenti čuvaju evidenciju o plaćama u kojoj su zabilježeni iznosi plaćenih naknada te poreza i doprinosa zaposlenika i poslodavca za socijalno osiguranje u razdoblju propisanom mjerodavnim nacionalnim pravom, a najmanje godinu dana nakon isteka dotičnog saziva Parlamenta. Ako ugovor s platnim agentom bude raskinut prije kraja mandata zastupnika, ovjerena preslika evidencija o plaćama šalje se bez odgađanja novom platnom agentu kojega je zastupnik sam izabrao, kako je navedeno u članku 35. stavku 3.
               2.   Asistenti se suzdržavaju od svake aktivnosti suprotne interesima zastupnika za koje rade i interesima Parlamenta. Zastupnika bez odgađanja obavještavaju o svojoj namjeri da obavljaju bilo kakvu plaćenu ili neplaćenu vanjsku aktivnosti ili da se kandidiraju na izborima.
               Asistenti imaju boravište na takvoj udaljenosti od mjesta rada koja omogućava uredno izvršavanje njihovih dužnosti.
               3.   Zastupnik odmah obavještava nadležni odjel o svakoj izmjeni uvjeta zapošljavanja koja utječe na troškove parlamentarne pomoći te o svakoj namjeri asistenta da obavlja vanjske djelatnosti ili da se kandidira se na izborima. Zastupnik se mora pobrinuti za to da vanjske djelatnosti i kandidiranje na izborima asistentu ne bude prepreka u izvršavanju njegovih zadaća te da se to ne kosi s financijskim interesima Unije. Nadležni odjel može zatražiti da mu se dostave dokazi o aranžmanu koji je u tom pogledu napravljen s asistentom.
               4.   Lokalni asistenti koji se namjeravaju kandidirati na izborima moraju poštovati nacionalne zakone o izbornim kampanjama. Asistenti su obvezni biti na godišnjem odmoru ili neplaćenom dopustu barem za trajanja službene predizborne kampanje. Ako budu izabrani, više nemaju pravo na pokrivanje troškova, osim ako ne dokažu da je njihov mandat spojiv s izvršavanjem dužnosti parlamentarnog asistenta.
               5.   Ugovori sklopljeni između zastupnika i asistenata moraju sadržavati obveze iz stavaka 2. i 4.”

               7.

               Članak 41. zamjenjuje se sljedećim:
               „Članak 41.
               Dokumenti koji se prilažu u okviru ugovora o pružanju usluga
               1.   Izuzev povremenih usluga čija vrijednost ne prelazi 500 EUR s PDV-om, zahtjev za pokrivanje troškova podnosi se prije sklapanja ugovora o pružanju usluga i mora sadržavati:

                           (a)

                           procjenu i nacrt ugovora koji zastupnik namjerava sklopiti sa svojim pružateljem usluga i u kojemu je jasno definirana priroda usluga koje se pružaju;

                           (b)

                           ako je posrijedi usluga čija cijena prelazi 60 000 EUR s PDV-om, obrazloženje odabira predmetne ponude, koja mora biti najpovoljnija od najmanje tri ponude pružatelja koji ni u najmanjoj mjeri ne ovise jedni o drugima, vodeći pritom računa, osim o cijeni, i o kvaliteti ponude i socijalnim aspektima; ako su posrijedi uzastopni ugovori za slične usluge koje pruža isti pružatelj taj se prag primjenjuje kumulativno;

                           (c)

                           ako je pružatelj usluga pravna osoba, kopiju izvatka iz sudskog registra ili istovrijedni dokument, zajedno sa statutom društva ili, u slučaju da je pružatelj usluga fizička osoba, dokumente navedene u točkama od (d) do (f) članka 38. i, osim kada je riječ o povremenim ugovorima, točke (g);

                           (d)

                           ako je pružatelj usluga pravna osoba, izjavu o nepostojanju sukoba interesa kojom se potvrđuje da nitko od uključenih u pružanje usluga nije asistent u smislu članka 34. ili bilo koje od kategorija iz točke (d) članka 43.

                     2.   Trošak pruženih usluga pokriva se nakon što zastupnik nadležnom odjelu dostavi račun ili izvješće o naknadi u kojem su detaljno opisane usluge koje je pružatelj usluga doista pružio i primjerak ugovora sklopljenog s pružateljem usluga. Računu ili izvješću o naknadi prilaže se potvrda zastupnika da su predmetne usluge uistinu pružene. Na zahtjev mjerodavnog odjela zastupnik podnosi i najvažnije popratne dokumente.
               U slučaju da su usluge djelomično ili u cijelosti oslobođene od PDV-a nadležni odjel od platnog agenta može zatražiti da potvrdi pravnu osnovu za to izuzeće.”

               8.

               Članak 43. mijenja se kako slijedi:

                           (a)

                           točka (a) zamjenjuje se sljedećim:

                                       „(a)

                                       za financiranje ugovora sklopljenih s političkim organizacijama poput političkih stranaka, zaklada, pokreta ili parlamentarnih klubova zastupnika”;

                           (b)

                           točka (d) zamjenjuje se sljedećim:

                                       „(d)

                                       za financiranje ugovora o zapošljavanju ili korištenju usluga bračnih drugova ili stabilnih partnera zastupnika njihovih roditelja, djece, braće ili sestara ili, općenito govoreći, svakog ugovora zbog kojeg bi moglo doći do sukoba interesa u smislu članka 62.(1a).”

               9.

               Članak 46. mijenja se kako slijedi:

                           (a)

                           stavci 1., 2. i 3. zamjenjuju se sljedećim:
                           „1.   Bivši zastupnici imaju pravo na prijelaznu naknadu. Ako imaju mandat u nekom drugom parlamentu ili obnašaju javnu dužnost, prijelazna se naknada umanjuje za iznos plaće koju primaju s te osnove.
                           2.   Članak 2. stavak 3. primjenjuje se mutatis mutandis na prijelaznu naknadu.
                           3.   Za potrebe ovog članka ‚drugi parlament’ je svaki parlament sa zakonodavnim ovlastima u jednoj od država članica.”;

                           (b)

                           u stavku 4. uvodna se formulacija zamjenjuje sljedećim:
                           „4.   u smislu ovog članka javna služba je bilo što od navedenog:”;

                           (c)

                           u stavku 4. točka (c) zamjenjuje se sljedećim:

                                       „(c)

                                       dužnost visokog službenika kojemu su povjerene javne ovlasti ili dužnost službenika ili člana institucije Unije.”

               10.

               U članku 48. stavak 1. zamjenjuje se sljedećim:
               „1.   Da bi mogao primati prijelaznu naknadu bivši zastupnik najkasnije tri mjeseca nakon isteka svojeg mandata glavnom tajniku podnosi zahtjev kojemu je priložena pisana izjava u kojoj navodi obavlja li jednu od dužnosti iz članka 46.”

               11.

               U članku 61. stavak 1. zamjenjuje se sljedećim:
               „1.   Provedba ovih Provedbenih mjera i svih zahtjeva za isplatu podnesenih u skladu s tim Provedbenim mjerama usklađena je s odredbama Uredbe (EU, Euratom) br. 966/2012 Europskog parlamenta i Vijeća (4) i Delegirane Uredbe Komisije (EU) br. 1268/2012 (5).

                  (4)  Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, 26.10.2012., str. 1.)."

                  (5)  Delegirana Uredba Komisije (EU) br. 1268/2012 od 29. listopada 2012. o pravilima primjene Uredbe (EU, Euratom) br. 966/2012 Europskog parlamenta i Vijeća o financijskim pravilima koja se primjenjuju na opći proračun Unije (SL L 362, 31.12.2012., str. 1.).”"

               12.

               U članak 62. umeće se sljedeći stavak:
               „1a.   Zastupnici koji sudjeluju u izvršenju proračuna ne smiju poduzimati nikakve mjere zbog kojih bi njihovi osobni interesi došli u sukob s financijskim interesima Unije.
               Do sukoba interesa dolazi ako na aktivnosti zastupnika nepropisno utječu razlozi koji uključuju obiteljske ili emocionalne veze, ekonomski razlozi ili bilo koji interesi primatelja.”

               13.

               Članak 78. zamjenjuje se sljedećim:
               „Članak 78.
               Prijelazne odredbe koje vrijede za ugovore lokalnih asistenata i platnih agenata
               1.   Odredbe članaka 34. i 35. o broju asistenata i naknadama asistenata i platnih agenata, kako su izmijenjeni odlukom Predsjedništva od 26. listopada 2015., neće utjecati na ugovore koji su još uvijek valjani, pod uvjetom da su zahtjevi za pokrivanje troškova koji iz njih proizlaze podneseni nadležnom odjelu prije 27. listopada 2015. godine.
               2.   Vrste ugovora navedene u stavku 1. mogu se produživati ili izmjenjivati isključivo u skladu s odredbama glave I. Poglavlja 5.”

         Članak 2.
   Ova Odluka stupa na snagu sljedećeg dana od dana objave u Službenom listu Europske unije.
   Ova se Odluka primjenjuje od 1. siječnja 2016., osim članka 1. stavaka 9. i 10. koji se primjenjuju od 1. srpnja 2014. godine.

      (1)  Odluka 2005/684/EZ, Euratom Europskog parlamenta od 28. rujna 2005. o donošenju Statuta članova Europskog parlamenta (SL L 262, 7.10.2005., str. 1.).

      (2)  Odluka Predsjedništva Europskog parlamenta od 19. svibnja i 9. srpnja 2008. o Provedbenim mjerama Statuta zastupnika u Europskom parlamentu (SL C 159, 13.7.2009., str. 1.).

      (3)  Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, 26.10.2012., str. 1.).


title: Odluka Vijeća guvernera od 20. siječnja 2016. o Izmjenama i dopunama Poslovnika EIB-a kao odrazu jačanja upravljanja EIB-om [2016/772]

text:
               18.5.2016

               HR

               Službeni list Europske unije

               L 127/55

         ODLUKA VIJEĆA GUVERNERA
   od 20. siječnja 2016.
   o Izmjenama i dopunama Poslovnika EIB-a kao odrazu jačanja upravljanja EIB-om [2016/772]
   VIJEĆE GUVERNERA EUROPSKE INVESTICIJSKE BANKE,
   UZIMAJUĆI U OBZIR

               (1)

               članak 7. stavak 3. točku (h) Statuta, temeljem kojega Vijeće guvernera odobrava Poslovnik Banke;

               (2)

               članak 11. stavak1. Statuta, temeljem kojega Vijeće guvernera, na prijedlog Upravnog vijeća, imenuje članove Upravljačkog odbora; i

               (3)

               članak 11. stavak 2. Statuta, temeljem kojega Vijeće guvernera može kvalificiranom većinom donijeti odluku o razrješenju dužnosti člana Upravljačkog odbora;

         BUDUĆI DA Banka želi ojačati ulogu Odbora za etiku i usklađenost te učvrstiti svoja unutarnja pravila o imenovanju i mogućem privremenom razrješenju dužnosti članova Upravljačkog odbora Banke;
   BUDUĆI DA ulogu Odbora za etiku i usklađenost treba ojačati uvođenjem mogućnosti da taj Odbor daje mišljenja o svakom etičkom pitanju vezanom uz člana Upravljačkog odbora ili Upravnog vijeća;
   BUDUĆI DA Vijeće guvernera, koje prema Statutu predstavlja tijelo nadležno za donošenje odluka o razrješenju dužnosti članova Upravljačkog odbora Banke, može donijeti i odluku o privremenom razrješenju dužnosti člana Upravljačkog odbora;
   BUDUĆI DA je prijenos ove ovlasti privremenog razrješenja dužnosti članova Upravljačkog odbora u točno određenim okolnostima i na određeno vrijeme poželjan kako bi se Banci omogućio brz odgovor na izvanredna stanja, a da predloženi sustav predviđa da se ta ovlast prenosi na predsjednika Banke uz suglasnost predsjednika Vijeća guvernera odnosno, u slučajevima vezanim uz predsjednika Banke, na predsjednika Vijeća guvernera;
   BUDUĆI DA će svakoj odluci o privremenom razrješenju prethoditi savjetovanje s Odborom za etiku i usklađenost;
   BUDUĆI DA su primjenjivi mjerodavni postupci utvrđeni novim člankom 23.b. Poslovnika Banke;
   BUDUĆI DA se, unutar okvira postavljenog gore navedenim pravilima, ovlast donošenja dodatnih provedbenih pravila o postupcima kako privremenog, tako i trajnog razrješenja prenosi na Upravno vijeće;
   BUDUĆI DA, u svjetlu članka 11. stavka 2. Statuta, Vijeće guvernera gore navedena pravila treba izglasati kvalificiranom većinom;
   BUDUĆI DA se, radi pomoći Vijeću guvernera u donošenju odluka o imenovanju članova Upravljačkog odbora, osniva posebni odbor za imenovanja sa zadaćom davanja neobvezujućih mišljenja;
   BUDUĆI DA je, radi lakšeg donošenja tih odluka o imenovanju i kao odgovor na novije pomake u najboljim bankarskim običajima, u Poslovnik banke potrebno uvesti određena mjerila koja se primjenjuju pri donošenju odluka o imenovanju;
   BUDUĆI DA je u članak 11. stavak 3. Poslovnika potrebno unijeti više tehničkih promjena radi osiguravanja nesmetanog rada različitih odbora osnovanih u okviru Upravnog vijeća, kao što je Odbor za politiku rizika,
   DONIJELO JE SLJEDEĆU ODLUKU kvalificiranom većinom glasova:

               1.

               Članak 11. stavak 3. i članak 11. stavak 4. Poslovnika Banke se mijenjaju i dopunjuju, a u isti se dodaju novi članci 23.a. i 23.b., kako je naznačeno u Dokumentu 16/01;

               2.

               Izmijenjeni i dopunjeni Poslovnik stupa na snagu 120 dana od dana donošenja ove odluke ili 1. rujna 2016. godine, već prema tome što nastupi kasnije.

               3.

               Izmijenjeni i dopunjeni Poslovnik objavljuje se u Službenom listu Europske unije.

            U ime Vijeća guvernera

            Predsjednik

         H.-J. SCHELLING

            Tajnik

         K. TRÖMEL

      PRILOG
      Poslovnik Europske investicijske banke, koji je Vijeće guvernera odobrilo 4. prosinca 1958. te ga je izmijenilo i dopunilo 15. siječnja 1973., 9. siječnja 1981., 15. veljače 1986., 6. travnja 1995., 19. lipnja 1995., 9. lipnja 1997., 5. lipnja 2000., 7. ožujka 2002., 1. svibnja 2004., 12. svibnja 2010., 25. travnja 2012., 26. travnja 2013. i 20. siječnja 2016.
      GLAVA I.

         FINANCIJSKA GODINA

      Članak 1.
      Financijska godina Banke traje od 1. siječnja do 31. prosinca svake godine.
      GLAVA II.

         VIJEĆE GUVERNERA

      Članak 2.
      1.   Vijeće guvernera se sastaje kada ga njegov predsjednik sazove na vlastiti poticaj ili na zahtjev jednog od njegovih članova. Predsjednik Banke može na vlastiti poticaj ili na zahtjev Upravnog vijeća zatražiti od predsjednika Vijeća guvernera da sazove Vijeće.
      2.   Vijeće guvernera održava godišnju sjednicu radi razmatranja godišnjeg izvješća i određivanja općih smjernica za Banku.
      3.   Vijeće guvernera može donijeti odluku o odobravanju godišnjeg izvješća koje se sastoji od financijskih izvještaja (bilance stanja, računa dobiti i gubitka, izvještaja o Posebnom dijelu, bilješki uz financijske izvještaje, uključujući njihovu konsolidiranu inačicu, i svih drugih izvještaja koji se smatraju nužan za ocjenu financijskog položaja i ostvarenja Banke) i izvan godišnje sjednice, uključujući i pisanim postupkom.
      4.   Na sjednice Vijeća guvernera mogu biti pozvani i članovi Upravljačkog odbora. Godišnjoj sjednici Vijeća guvernera dužni su nazočiti članovi Upravnog vijeća, Upravljačkog odbora i Revizijskog odbora.
      Članak 3.
      1.   Obavijest o sjednici Vijeća guvernera mora se objaviti najmanje trideset dana prije dana za koji je sjednica zakazana.
      2.   Članovi Vijeća guvernera moraju dobiti dnevni red i s njime povezane dokumente najmanje dvadeset dana prije sjednice.
      3.   Svaki guverner može zatražiti uvrštavanje točaka u dnevni red sjednice Vijeća, pod uvjetom da svoj zahtjev u pisanom obliku dostavi predsjedniku Vijeća guvernera najmanje petnaest dana prije sjednice.
      4.   Na zahtjev predsjednika Banke, predsjednik Vijeća guvernera može odstupiti od rokova propisanih prethodnim stavcima ako na to pristanu svi članovi Vijeća ili u hitnim slučajevima.
      Članak 4.
      Odluke Vijeća guvernera donose se u skladu s člankom 8. Statuta Europske investicijske banke (u daljnjem tekstu: „Statut”).
      Članak 5.
      1.   Predsjednik Vijeća guvernera i predsjednik Upravnog vijeća mogu staviti odluku na glasanje i pisanim ili elektroničkim putem.
      2.   Odluka se smatra donesenom čim tajništvo Vijeća guvernera zaprimi dovoljan broj glasova u njenu korist.
      3.   Glasanje pisanim ili elektroničkim putem, prema potrebi i postupkom prešutnog prihvata, postupak je koji se u pravilu koristi pri imenovanju članova Upravnog vijeća, Upravljačkog odbora i Revizijskog odbora.
      4.   Izuzev područja koja iziskuju jednoglasno odlučivanje ili odlučivanje kvalificiranom većinom, Vijeće guvernera može, ako mu to predloži Upravno vijeće, donijeti odluku i postupkom prešutnog prihvata. Odluka koja se donosi postupkom prešutnog prihvata smatra se donesenom u roku od šest tjedana od slanja obavijesti o istoj, osim ako se protiv nje ne izjasni polovica članova Vijeća ili onaj broj članova koji predstavlja više od polovice upisanog kapitala.
      Svaki guverner može zatražiti prekidanje postupka prešutnog prihvata.
      Članak 6.
      Svaki guverner može od najviše jednog od svojih kolega dobiti pisanu punomoć da ga zastupa na sjednici Vijeća guvernera i glasa u njegovo ime.
      Članak 7.
      1.   Dužnost predsjednika naizmjence obnaša svaki član Vijeća prema protokolarnom redoslijedu država članica koji utvrdi Vijeće Europske unije.
      2.   Mandat člana Vijeća na dužnosti predsjednika istječe ili sa završetkom dana održavanja godišnje sjednice ili sa završetkom dana prihvaćanja financijskih izvještaja za prethodnu godinu, već prema tome što nastupi kasnije. Mandat novog predsjednika počinje sa sljedećim danom.
      Članak 8.
      O raspravama Vijeća guvernera vodi se zapisnik. Zapisnik potpisuju predsjednik i tajnik.
      Članak 9.
      Svaki član Vijeća guvernera ima se pravo služiti jednim od službenih jezika Unije i može zatražiti da se svaki dokument koji se Vijeću stavlja na razmatranje sastavi na jeziku za koji se opredijeli.
      Članak 10.
      Prepiska upućena Vijeću guvernera naslovljava se na Tajništvo Vijeća guvernera pri sjedištu Banke.
      GLAVA III.

         UPRAVNO VIJEĆE

      Članak 11.
      1.   Upravno vijeće sastaje se najmanje šest puta godišnje i svaki puta odlučuje o danu održavanja svoje naredne sjednice.
      2.   Predsjednik saziva Upravno vijeće i prije dana za koji je zakazano ako to zatraži trećina članova s pravom glasa ili ako to sam smatra nužnim.
      3.   U okviru Upravnog vijeća, a kao dio njegovih nadležnosti i u skladu s člankom 18. ovog Poslovnika, osniva se Odbor za nagrađivanje i proračun zaposlenih zadužen za unaprijed utvrđena pitanja, a kako bi Upravnom vijeću davao neobvezujuća mišljenja i tako mu olakšao postupak donošenja odluka.
      Kao dio svojih nadležnosti i u skladu s člankom 18. ovog Poslovnika, Upravno vijeće može donijeti odluku o osnivanju Odbora za politiku rizika i Odbora za politiku vlasničkih uloga, čiji se članovi imenuju i čiji se poslovnici donose po njihovoj uspostavi. Ti odbori mogu prema potrebi održavati zajedničke sjednice i na sjednicu pozvati Revizijski odbor. Oni donose preporuke i Upravnom vijeću daju neobvezujuća mišljenja kako bi mu olakšali postupak donošenja odluka.
      U sastavu Odbora iz ovog stavka nalaze se određeni direktori ili njihovi zamjenici.
      Predsjednik Banke predsjeda gore navedenim Odborima, a ovlast predsjedanja istima ima pravo prenijeti na člana Upravnog vijeća ili na potpredsjednika Banke. Glavni tajnik obavlja tajničke poslove za potrebe gore spomenutih Odbora.
      4.   Osniva se Odbor za etiku i usklađenost, u čijem se sastavu nalaze četiri direktora s najdužim stažem, koji su se dobrovoljno javili za sudjelovanje u njegovome radu, te predsjednik Revizijskog odbora. Odborom predsjeda direktor s najdužim stažem, a mandat predsjednika Odbora traje tri godine, uz mogućnost obnove u skladu s uvjetima utvrđenim pravilnikom o poslovanju Odbora. Odbor za etiku i usklađenost:

                  —

                  odlučuje o svakom možebitnom sukobu interesa članova ili bivših članova Upravnog vijeća, Upravljačkog odbora ili, na dobrovoljnoj osnovi, članova Revizijskog odbora,

                  —

                  daje mišljenja o svim etičkim pitanjima vezanim uz članove Upravnog vijeća ili Upravljačkog odbora,

                  —

                  izvršava sve druge ovlasti predviđene ovim Poslovnikom.

            U svom radu primjenjuje zakonske odredbe o nespojivosti dužnosti, koje je usvojilo Vijeće guvernera. Odbor je s donesenim odlukama dužan upoznati Upravno vijeće i Vijeće guvernera.
      Sjednicama Odbora nazoči i glavni dužnosnik za osiguranje zakonitosti poslovanja, ali pritom nema pravo glasa.
      Sjednicama Odbora nazoči i glavni inspektor kad god se raspravlja o pitanjima vezanim uz prijevare, kao što su pitanja povezana s EIB-ovom politikom suzbijanja prijevara odnosno njenim izmjenama i dopunama važećim u danome trenutku, ali pritom nema pravo glasa.
      Vijeće guvernera donosi pravilnik o poslovanju Odbora za etiku i usklađenost.
      Članak 12.
      1.   Obavijest o sjednici Upravnog vijeća se, zajedno s pojedinostima o dnevnom redu, mora u pravilu objaviti najmanje petnaest dana prije dana za koji je sjednica zakazana.
      2.   Članovi Upravnog vijeća moraju dobiti pristup dokumentima najmanje deset radnih dana prije sjednice. Banka se može služiti i elektroničkim sredstvima.
      3.   Svaki član Upravnog vijeća može zatražiti uvrštavanje točaka u dnevni red sjednice Vijeća, pod uvjetom da svoj zahtjev u pisanom obliku dostavi predsjedniku Upravnog vijeća najmanje pet dana prije sjednice.
      4.   U hitnim slučajevima, predsjednik može odmah sazvati Vijeće. Odluke se mogu staviti na glasanje i pisanim ili elektroničkim putem. Predsjednik može posegnuti i za postupkom prešutnog prihvata prema uvjetima koje utvrdi Upravno vijeće.
      Članak 13.
      Svaki član Upravnog vijeća ima se pravo služiti jednim od službenih jezika Unije i može zatražiti da se svaki dokument koji se Vijeću stavlja na razmatranje sastavi na jeziku za koji se opredijeli.
      Članak 14.
      1.   Sjednicama Upravnog vijeća mogu nazočiti zamjenici. Zamjenici koje je imenovala neka država ili ih je sporazumno imenovalo više država ili je to učinila Komisija mogu zamijeniti direktore koje je imenovala ta država, jedna od tih država odnosno Komisija. Zamjenici nemaju pravo glasa osim u slučaju kada zamjenjuju jednog ili više direktora ili kada im je to pravo ustupljeno u skladu s odredbama stavka 5. ovoga članka.
      2.   Tamo gdje je člankom 9. stavkom 2. Statuta predviđeno da neka država imenuje jednog direktora i dva zamjenika, direktor određuje koji će ga zamjenik, prema redu prvenstva, zamijeniti u slučaju spriječenosti, a ako to ne učini, primjenjuju se pravila utvrđena sljedećim stavkom.
      3.   Tamo gdje je člankom 9. stavkom 2. Statuta predviđeno da svaka od više država imenuje po jednog direktora, a zajednički imenuju više zamjenika, zamjenik kojega se poziva na vršenje dužnosti direktora u slučaju njegove spriječenosti se, ako ta dužnost nije izrijekom ustupljena, određuje prema sljedećem redoslijedu:

                  (a)

                  zamjenik određen u trenutku kada su zamjenici predloženi ili imenovani;

                  (b)

                  zamjenik s najdužim stažem;

                  (c)

                  zamjenik koji je dobno stariji.

            4.   Ako neki direktor prestane obnašati svoju dužnost ili premine, zamjenjuje ga zamjenik određen u skladu s pravilima iz točke (a), (b) i (c) prethodnoga stavka sve dok Vijeće guvernera ne imenuje novog direktora.
      5.   Ako se neki direktor u slučaju spriječenosti nije u mogućnosti pobrinuti da ga zastupa neki zamjenik, svoje pravo glasa u pisanom obliku ustupa nekom drugom članu Upravnog vijeća.
      6.   Niti jedan član Upravnog vijeća ne može imati više od dva glasa.
      Članak 15.
      1.   Kvorum predviđen člankom 10. stavkom 2. Statuta čini osamnaest prisutnih članova s pravom glasa.
      2.   Odluke Upravnog vijeća donose se u skladu s člankom 10. stavkom 2. Statuta.
      3.   Jednoglasna odluka propisana člankom 19. stavcima 5. i 6. Statuta podrazumijeva da su za nju glasali svi prisutni ili zastupljeni članovi s pravom glasa.
      Članak 16.
      1.   U skladu s četvrtim podstavkom članka 9. stavka 2. Statuta, Upravno vijeće kooptira šestero stručnjaka bez prava glasa: troje kao članove, a troje kao zamjenike.
      2.   Predsjednik Banke predlaže Upravnom vijeću kandidate za članove i kandidate za zamjenike, i to za razdoblje koje prestaje istekom mandata direktora.
      3.   Ti se kandidati biraju iz redova osoba sa stručnom spremom i dokazanim iskustvom na nekom području vezanom uz djelatnosti Banke.
      4.   Upravno vijeće prihvaća prijedlog predsjednika Banke u skladu s postupkom predviđenim prvom rečenicom članka 10. stavka 2. Statuta.
      5.   Kooptirani stručnjaci imaju prava članova Upravnog vijeća bez prava glasa i podliježu istim obvezama.
      Članak 17.
      O sjednicama Upravnog vijeća vodi se zapisnik. Zapisnik potpisuje osoba koja je predsjedala dotičnom sjednicom i osoba koja je predsjedala sjednicom na kojoj je isti prihvaćen, kao i tajnik sjednice.
      Članak 18.
      1.   U skladu s člankom 9. stavkom 1. Statuta, Upravno vijeće ima sljedeće ovlasti:

                  —

                  na prijedlog Upravljačkog odbora, utvrđuje uvjete koji čine opći okvir za poslove financiranja, izdavanja jamstava i zaduživanja Banke, i to poglavito određivanjem mjerila za odobravanje kamatnih stopa, provizija i drugih naknada,

                  —

                  na prijedlog Upravljačkog odbora, donosi odluke vezane uz politiku upravljanja Bankom,

                  —

                  vodi brigu o dosljednosti politika i djelatnosti Grupacije EIB,

                  —

                  odobrava poslove financiranja i izdavanja jamstava, koje predloži Upravljački odbor,

                  —

                  ovlašćuje Upravljački odbor za obavljanje poslova zaduživanja i s time povezanih djelatnosti vezanih uz riznicu i financijske izvedenice u okviru globalnih programa koje utvrdi,

                  —

                  nadzire financijsku uravnoteženost Banke i kontrolu rizika,

                  —

                  odlučuje o ključnim upravljačkim dokumentima Banke koje mu predoči Upravljački odbor, a poglavito o Korporativnom operativnom planu, godišnjem proračunu i financijskim izvještajima, uključujući i konsolidiranu inačicu istih, te – prema potrebi – o njihovoj provedbi,

                  —

                  razmatra sve prijedloge Upravljačkog odbora koji se podnose Vijeću guvernera,

                  —

                  donosi posebne odredbe Banke u vezi s pristupom dokumentima,

                  —

                  utvrđuje odredbe koje se primjenjuju na kooptirane stručnjake,

                  —

                  nakon savjetovanja s Revizijskim odborom, donosi računovodstvena načela koja se primjenjuju na financijske izvještaje Banke.

            2.   Općenito, vodi brigu o propisnom vođenju poslovanja Banke u skladu s Ugovorom o EU, Statutom, smjernicama koje je utvrdilo Vijeće guvernera i inim aktima kojima se uređuje rad Banke u obavljanju njenih poslova sukladno Ugovoru o EU. U izvršavanju svojih ovlasti, Upravno vijeće može od Upravljačkog odbora zatražiti preuzimanje inicijative i podnošenje prijedloga.
      3.   Na temelju odluke donesene kvalificiranom većinom, neke od svojih poslova može prenijeti na Upravljački odbor, pri čemu je dužno odrediti uvjete prijenosa te ovlasti i nadzirati njeno izvršavanje.
      4.   Izvršava sve druge ovlasti predviđene Statutom te je, temeljem odluka i pravila koje donosi, odgovarajuće provedbene ovlasti dužno dati i Upravljačkom odboru, pri čemu se podrazumijeva da je Upravljački odbor u skladu s člankom 11. stavkom 3. Statuta odgovoran za tekuće poslovanje Banke, pod vodstvom predsjednika Banke i nadzorom Upravnog vijeća.
      Članak 19.
      1.   Članovi Upravnog vijeća imaju pravo na naknadu svojih putnih troškova i dnevnica kada sudjeluju u radu sjednica Upravnog vijeća.
      2.   Upravno vijeće određuje iznos naknade za sudjelovanje direktora i zamjenika u radu njegovih sjednica.
      GLAVA IV.

         UPRAVLJAČKI ODBOR

      Članak 20.
      1.   Ne dovodeći u pitanje odredbe Statuta, Upravljački odbor je stalno predstavničko tijelo Banke nadležno za donošenje odluka.
      2.   Sastaje se prema tome kako i kada to nalažu potrebe poslovanja Banke.
      Članak 21.
      1.   Da bi se donesene odluke i dana mišljenja smatrala valjanima, mora biti prisutno najmanje petero članova Upravljačkog odbora.
      2.   Sjednicama Upravnog vijeća, odbora osnovanih sukladno članku 11. stavku 3. ovog Poslovnika i Upravljačkog odbora predsjeda predsjednik Banke. U slučaju spriječenosti predsjednika Banke, njegove bolesti ili sukoba interesa, zamjenjuje ga potpredsjednik Upravljačkog odbora s najdužim stažem. Kada dvoje ili više potpredsjednika imaju jednak staž, predsjednika Banke zamjenjuje dobno stariji potpredsjednik.
      3.   Odluke se donose običnom većinom glasova prisutnih članova. Svaki član Upravljačkog odbora ima pravo na jedan glas. U slučaju izjednačenog ishoda glasanja članova Upravljačkog odbora, odlučujući je glas predsjednika Banke.
      4.   Ovlast donošenja upravljačkih ili administrativnih mjera Upravljački odbor može prenijeti na predsjednika Banke ili jednog ili više svojih potpredsjednika, ovisno o ograničenjima i uvjetima utvrđenim odlukom o prijenosu te ovlasti. Odbor mora biti odmah obaviješten o svakoj tako donesenoj odluci.
      Ovlast donošenja drugih mjera Upravljački odbor može zajednički prenijeti na predsjednika Banke i jednog ili više svojih potpredsjednika, ovisno o ograničenjima i uvjetima utvrđenim odlukom o prijenosu te ovlasti, a ako s obzirom na okolnosti neku odluku nije moguće donijeti na sjednici. Odbor mora biti odmah obaviješten o svakoj tako donesenoj odluci.
      5.   Upravljački odbor može glasati i donositi odluke pisanim ili elektroničkim putem. Upravljački odbor se može poslužiti i postupkom prešutnog prihvata, a u iznimnim okolnostima i prema uvjetima koje utvrdi, može pribjeći i telefonskoj konferenciji.
      Članak 22.
      Tajnik sažima rasprave Upravljačkog odbora u obliku zapisnika koji prihvaća Upravljački odbor, a potpisuju ga predsjednik Banke i glavni tajnik.
      Članak 23.
      1.   U skladu s člankom 11. stavcima 3. i 7. Statuta, Upravljački je odbor nadležan za donošenje i provedbu administrativnih pravila vezanih uz ustroj i rad odjela Banke, uključujući upravljanje ljudskim kadrom, Pravilnik o radu te odgovarajuća prava i obveze, ne dovodeći u pitanje Pravilnik o unutarnjem redu. O svemu tome dužan je obavijestiti Upravno vijeće.
      2.   Upravljački odbor je pod istim uvjetima nadležan i za sklapanje svih ugovora sa zaposlenicima Banke.
      3.   U okviru navedenog, predsjednik Banke je ovlašten donositi odluke o svim pojedinačnim kadrovskim pitanjima, iznalaziti sporazumna rješenja, izglađivati nesuglasice, sklapati ugovore i, općenito, činiti sve što je korisno i nužno u interesu Banke sukladno članku 11. stavku 7. Statuta.
      Članak 23.a
      1.   Članovi Upravljačkog odbora moraju biti osobe koje se odlikuju neovisnošću, stručnošću i iskustvom u pitanjima financija, bankarstva i/ili Europske unije. U svako doba moraju:

                  —

                  pokazivati visok stupanj čestitosti i uživati visok ugled,

                  —

                  raspolagati odgovarajućim znanjem, vještinama i stručnošću potrebnom za obavljanje svojih dužnosti.

            Cilj je da se u svekolikom sastavu Upravljačkog odbora ogleda primjereno širok raspon stručnosti, kao i rodna raznolikost.
      2.   Osniva se Savjetodavni odbor za imenovanja radi davanja neobvezujućih mišljenja o prikladnosti kandidata za obavljanje dužnosti člana Upravljačkog odbora u svjetlu mjerila navedenih u prethodnome stavku i pobliže određenih u pravilniku o poslovanju tog Odbora, a prije nego što Vijeće guvernera obavi imenovanja iz članka 11. stavka 1. Statuta.
      U sastavu Odbora nalazi se pet članova koji ne dolaze iz Banke, koje Vijeće guvernera imenuje na prijedlog predsjednika Banke i koji se odlikuju neovisnošću, stručnošću, visokim stupnjem čestitosti i visokim ugledom. Članovi odbora moraju raspolagati mjerodavnim stručnim iskustvom, napose na području bankarstva, uključujući stručnost u bankarskom nadzoru i/ili financijama, bilo u privatnom ili pravnom sektoru, i/ili temeljito poznavati pitanja Europske unije. Cilj je da se u svekolikom sastavu Upravljačkog odbora ogleda primjereno širok raspon stručnosti, kao i rodna raznolikost. Članovi Odbora imenuju se na razdoblje do šest godina, uz jednokratnu mogućnost ponovnog imenovanja.
      Banka je za potrebe Odbora dužna ustrojiti tajničku službu. Pravilnik o poslovanju Odbora donosi Vijeće guvernera.
      Članak 23.b
      1.   U slučaju teške ili navodno teške povrede radne dužnosti nekog člana Upravljačkog odbora, bilo uslijed grubog nepoštivanja njegovih radnih obveza, kršenja zakona ili kakve druge okolnosti koja bi mogla ozbiljno naštetiti ugledu Banke i/ili za posljedicu imati to da dotični član više nije u položaju u kojem bi mogao propisno izvršavati svoje dužnosti, predsjednik Banke ga – uz suglasnost predsjednika Vijeća guvernera – može privremeno razriješiti dužnosti člana Upravljačkog odbora u skladu s odredbama ovog članka.
      U slučajevima vezanim uz predsjednika Banke, privremeno ga može razriješiti predsjednik Vijeća guvernera.
      2.   Svaka odluka o privremenom razrješenju:

                  —

                  donosi se slijedom savjetovanja s Odborom za etiku i usklađenost i po zaprimanju bilo kakvog s time povezanog očitovanja dotičnog člana Upravljačkog odbora,

                  —

                  mora se bezodložno priopćiti Upravnom vijeću i Vijeću guvernera,

                  —

                  ostaje na snazi tijekom određenog razdoblja u trajanju do tri mjeseca, unutar kojega će potvrda te odluke radi njenog produljenja na dodatno razdoblje u trajanju do devet mjeseci biti stavljena na glasanje na Vijeću guvernera, koje je donosi kvalificiranom većinom. U tom smislu, Vijeće guvernera dobit će mišljenje Odbora za etiku i usklađenost te s time povezano očitovanje dotičnog člana Upravljačkog odbora. Od Vijeća guvernera će se zatražiti da glasanje obavi prije isteka tromjesečnog razdoblja privremenog razrješenja, nakon čega će glasanje biti zaključeno.

            3.   Ako Vijeće guvernera u roku od tri mjeseca odluči potvrditi privremeno razrješenje radi njegovog produljenja na dodatno razdoblje, dotični član Upravljačkog odbora bit će privremeno razriješen dužnosti sve do isteka tog dodatnog razdoblja razrješenja, osim:

                  —

                  ako Vijeće guvernera kvalificiranom većinom ne donesen odluku o njegovom vraćanju na dužnost, ili

                  —

                  ako Vijeće guvernera kvalificiranom većinom ne donese odluku o njegovom trajnom razrješenju dužnosti temeljem članka 11. stavka 2. Statuta.

            4.   Ako Vijeće guvernera u roku od tri mjeseca ne odluči potvrditi privremeno razrješenje radi njegovog produljenja na dodatno razdoblje, dotični član Upravljačkog odbora će se automatski vratiti na dužnost.
      5.   Po isteku razdoblja privremenog razrješenja, dotični član Upravljačkog odbora automatski se vraća na dužnost osim ako protiv njega nije donesena odluka o trajnom razrješenju dužnosti temeljem članka 11. stavka 2. Statuta.
      6.   U slučaju postupka trajnog razrješenja dužnosti temeljem članka 11. stavka 2. Statuta, traži se mišljenje Odbora za etiku i usklađenost. Mišljenje OEZP-a će se uputiti Upravnom vijeću, zajedno sa s time povezanim očitovanjem dotičnog člana Upravljačkog odbora.
      7.   Upravno vijeće utvrđuje pojedinosti postupka privremenog i trajnog razrješenja dužnosti.
      GLAVA V.

         REVIZIJSKI ODBOR

      Članak 24.
      1.   Temeljem članka 12. Statuta, Revizijski odbor (u daljnjem tekstu: „Odbor”) na godišnjoj osnovi provjerava ispravnost vođenja poslovanja Banke i njezinih poslovnih knjiga.
      2.   Odgovoran je za obavljanje revizije računa Banke.
      3.   Provjerava usklađenost djelatnosti Banke s najboljim bankarskim običajima koji se na nju primjenjuju.
      Članak 25.
      1.   Odbor najmanje jednom godišnje održava sjednicu s Upravljačkim odborom radi rasprave o rezultatima svog rada u prethodnoj godini, kao i o svom programu rada za tekuću financijsku godinu.
      2.   Na kraju svake financijske godine, a najkasnije dva tjedna prije njegovog podnošenja Vijeću guvernera, Odbor mora dobiti nacrt godišnjeg izvješća Upravnog vijeća, u kojem je sadržan nacrt financijskih izvještaja.
      3.   U roku od tri tjedna od zaprimanja tih dokumenata, a nakon što obavi poslove koje smatra nužnim, nakon što od Upravljačkog odbora dobije uvjerenje o djelotvornosti sustava unutarnje kontrole, upravljanja rizicima i unutarnjih administrativnih procesa te nakon što ispita izvješće vanjskih revizora, Odbor je predsjedniku Banke dužan dostaviti izjavu da se, prema svim njegovim spoznajama i prema njegovoj prosudbi:

                  —

                  djelatnosti Banke obavljaju ispravno, osobito glede upravljanja rizicima i njihovog praćenja,

                  —

                  da je provjerio ispravnost vođenja poslovanja Banke i njezinih knjiga i da je, u tom smislu, provjerio usklađenost poslovanja Banke s formalnostima i postupcima utvrđenim Statutom i Poslovnikom,i

                  —

                  da potvrđuje kako financijski izvještaji kao i druge financijske informacije sadržane u godišnjim računima što ih je sastavilo Upravno vijeće realno i objektivno prikazuju financijsko stanje Banke u odnosu na njenu imovinu i obveze te rezultate njenog poslovanja i njene novčane tokove u promatranoj financijskoj godini, s time da istu potvrdu daje i u vezi s konsolidiranom inačicom financijskih izvještaja.

            4.   Ako Odbor smatra kako nije u mogućnost potvrditi gore navedeno, predsjedniku Banke mora u tom istom roku dostaviti izjavu s odgovarajućim obrazloženjem.
      5.   Izjava Odbora dostavlja se Vijeću guvernera kao dodatak uz godišnje izvješće Upravnog vijeća.
      6.   Odbor upućuje Vijeću guvernera potanko izvješće o rezultatima svog rada u prethodnoj financijskoj godini, uključujući provjeru usklađenosti poslovanja Banke s najboljim bankarskim običajima koji se na nju primjenjuju, a primjerak tog izvješća šalje se i članovima Upravnog vijeća i Upravljačkog odbora. Izvješće Odbora šalje se Vijeću guvernera zajedno s godišnjim izvješćem Upravnog vijeća.
      Članak 26.
      1.   Odbor ima pristup svim poslovnim knjigama i ispravama Banke te može zatražiti uvid u sve ostale dokumente za koje smatra da ih treba ispitati u izvršavanju svojih dužnosti. Odjeli Banke dužni su mu se staviti na raspolaganje radi pružanja bilo kakve pomoći.
      2.   Odbor ima i mogućnost korištenja vanjskih revizora koje određuje nakon savjetovanja s Upravljačkim odborom i kojima je ovlašten povjeriti obavljanje svakodnevnih poslova u vezi s revizijom financijskih izvještaja Banke. U tom smislu, svake godine razmatra narav i opseg predložene vanjske revizije i revizijske postupke koje treba koristiti. Razmatra i rezultate i zaključke takve revizije, uključujući sva zapažanja ili preporuke. Banka je za vanjske revizore dužna bezodložno sastaviti pismo o preuzimanju obveze u skladu s uvjetima koje odredi Odbor.
      3.   Odbor svake godine razmatra i program rada, opseg i rezultate unutarnje revizije Banke.
      4.   Dužan je voditi brigu o odgovarajućem usklađivanju rada unutarnjih i vanjskih revizora. Prema potrebi, Odbor može pozvati i druge stručnjake.
      5.   Akti Odbora smatraju se valjanima samo ako je pri njihovom donošenju prisutna većina njegovih članova. Osim izjave i izvješća iz članka 25. ovog Poslovnika, koji se mogu donijeti isključivo jednoglasno, sve odluke Odbora iziskuju suglasnost većine njegovih članova. U slučaju izjednačenog ishoda glasanja članova Odbora, odlučujući je glas njegovog predsjednika.
      6.   Predsjednik Odbora može staviti odluke na glasanje pisanim ili elektroničkim putem.
      7.   Sva ostala pravila svog poslovanja određuje sam Odbor.
      8.   Članovi Odbora ne smiju odavati osobama ili tijelima izvan Banke nikakve informacije ili podatke koje saznaju u obavljanju svojih dužnosti. Ta se obveza odnosi i na vanjske revizore koje Odbor odredi u skladu sa stavkom 2. ovoga članka.
      Članak 27.
      1.   Članove Odbora imenuje Vijeće guvernera. Imenuju se na razdoblje od šest uzastopnih godina, bez mogućnosti ponovnog imenovanja. Svake se godine zamjenjuje jedan član Odbora.
      2.   Članovi se biraju iz redova osoba koje se odlikuju neovisnošću, stručnošću i čestitošću. Članovi moraju raspolagati stručnim znanjem i iskustvom s područja financija, revizije ili bankarskog nadzora u javnom ili privatnom sektoru, a zajednički gledano moraju pokrivati cijeli raspon stručnog znanja i iskustva.
      3.   Mandat članova Odbora istječe ili sa završetkom dana održavanja Godišnje sjednice Vijeća guvernera iz članka 2. stavka 2. ovog Poslovnika ili sa završetkom dana prihvaćanja financijskih izvještaja, već prema tom što nastupi kasnije. Mandat novih članova počinje sa sljedećim danom.
      4.   Vijeće guvernera može kvalificiranom većinom trajno razriješiti člana Odbora ako smatra da više nije u mogućnosti izvršavati svoje dužnosti.
      5.   Dužnosti predsjednika Odbora u trajanju od jedne godine naizmjence obnaša član kojemu je razdoblje na koje je imenovan prestalo ili sa završetkom dana održavanja godišnje sjednice Vijeća guvernera iz članka 2. stavka 2. ili sa završetkom dana prihvaćanja financijskih izvještaja, već prema tome što je nastupilo kasnije.
      6.   Na zajednički prijedlog predsjednika Banke i predsjednika Revizijskog odbora, Vijeće guvernera može imenovati najviše tri promatrača na razdoblje od šest godina, bez mogućnosti ponovnog imenovanja. Promatrači se imenuju na temelju svoje posebne stručne osposobljenosti, napose na području bankarskog nadzora. Svojim sudjelovanjem u radu Odbora, pomažu mu u obavljanju njegovih poslova i izvršavanju dužnosti. Punopravni članovi odbora promatračima mogu povjeriti obavljanje izvjesnih točno određenih poslova, a poglavito istraživanja u okviru priprema za sjednice Odbora.
      Članak 28.
      U slučaju da je mjesto člana upražnjeno uslijed smrti, dobrovoljnog odstupanja s dužnosti, trajnog razrješenja ili iz bilo kojeg drugog razloga, Vijeće guvernera u roku od tri mjeseca imenuje zamjenu za razdoblje preostalo do isteka njegovog mandata.
      Članak 29.
      Vijeće guvernera određuje naknade za rad članova Odbora, kao i promatrača. Putni troškovi i troškovi dnevnica koje pretrpe u obavljanju svojih dužnosti nadoknađuju im se prema uvjetima koji se primjenjuju na članove Upravnog vijeća.
      GLAVA VI.

         TAJNIŠTVO

      Članak 30.
      Glavno tajništvo Banke obavlja tajničke poslove za potrebe Vijeća guvernera, Upravnog vijeća, Upravljačkog odbora i Revizijskog odbora. Tajničke poslove obavlja i za potrebe odbora osnovanih u okviru Upravnog vijeća, kao i subjekata osnovanih u okviru mandata Europske unije ili drugih tijela, pod uvjetom da je predviđeno da te usluge pruža Banka.
      GLAVA VII.

         ZAPOSLENICI BANKE

      Članak 31.
      Upravno vijeće donosi propise koji se odnose na zaposlenike Banke. Upravljački odbor donosi postupke za provedbu tih propisa u skladu s člankom 23. ovog Poslovnika.
      Članak 32.
      1.   Vijeće guvernera vodi brigu o zaštiti prava zaposlenika Banke u slučaju prestanka postojanja Banke.
      2.   U hitnim slučajevima, Upravljački odbor odmah poduzima mjere koje smatra nužnim, pod uvjetom da je o tome dužan odmah izvijestiti Upravno vijeće.
      GLAVA VIII.

         ZAVRŠNA ODREDBA

      Članak 33.
      1.   Ovaj Poslovnik i njegove izmjene i dopune stupaju na snagu s danom njihovog prihvaćanja.
      2.   Odredbe ovog Poslovnika ni na koji način ne odstupaju od odredaba Ugovora o funkcioniranju Europske unije niti od odredaba Statuta.


title: Odluka Vijeća (ZVSP) 2015/2430 od 21. prosinca 2015. o ažuriranju popisa osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP o primjeni posebnih mjera u borbi protiv terorizma i o stavljanju izvan snage Odluke (ZVSP) 2015/1334

text:
               22.12.2015

               HR

               Službeni list Europske unije

               L 334/18

         ODLUKA VIJEĆA (ZVSP) 2015/2430
   od 21. prosinca 2015.
   o ažuriranju popisa osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP o primjeni posebnih mjera u borbi protiv terorizma i o stavljanju izvan snage Odluke (ZVSP) 2015/1334
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 27. prosinca 2001. donijelo Zajedničko stajalište 2001/931/ZVSP (1).

               (2)

               Vijeće je 31. srpnja 2015. donijelo Odluku (ZVSP) 2015/1334 (2) o ažuriranju i izmjeni popisa osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP („popis”).

               (3)

               U skladu s člankom 1. stavkom 6. Zajedničkog stajališta 2001/931/ZVSP, potrebno je redovito revidirati imena osoba, skupina i subjekata navedenih na popisu kako bi se osiguralo postojanje razloga za zadržavanje imena na popisu.

               (4)

               U ovoj je Odluci naveden rezultat preispitivanja koje je Vijeće izvršilo u vezi s osobama, skupinama i subjektima na koje se primjenjuju članci 2., 3. i 4. Zajedničkog stajališta 2001/931/ZVSP.

               (5)

               Vijeće se uvjerilo da su nadležna tijela, kako su navedena u članku 1. stavku 4. Zajedničkog stajališta 2001/931/ZVSP, donijela odluke da su sve osobe, skupine i subjekti na popisu sudjelovali u terorističkim djela u smislu članka 1. stavaka 2. i 3. Zajedničkog stajališta 2001/931/ZVSP. Vijeće je također zaključilo da bi se na osobe, skupine i subjekte na koje se primjenjuju članci 2., 3. i 4. Zajedničkog stajališta 2001/931/ZVSP trebale i dalje primjenjivati posebne mjere ograničavanja iz navedenog zajedničkog stajališta.

               (6)

               Popis bi trebalo na odgovarajući način ažurirati, a Odluku (ZVSP) 2015/1334 trebalo bi staviti izvan snage,

         DONIJELO JE OVU ODLUKU:
   Članak 1.
   Popis osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP naveden je u Prilogu ovoj Odluci.
   Članak 2.
   Odluka (ZVSP) 2015/1334 stavlja se izvan snage.
   Članak 3.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 21. prosinca 2015.

            Za Vijeće

            Predsjednik

         J. ASSELBORN

      (1)  Zajedničko stajalište Vijeća 2001/931/ZVSP od 27. prosinca 2001. o primjeni posebnih mjera u borbi protiv terorizma (SL L 344, 28.12.2001., str. 93.).

      (2)  Odluka Vijeća (ZVSP) 2015/1334 od 31. srpnja 2015. o ažuriranju popisa osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP o primjeni posebnih mjera u borbi protiv terorizma i o stavljanju izvan snage Odluke (ZVSP) 2015/521 (SL L 206, 1.8.2015., str. 61.).

      PRILOG

         POPIS OSOBA, SKUPINA I SUBJEKATA IZ ČLANKA 1.

      I.   OSOBE

                  1.

                  ABDOLLAHI Hamed (također poznat kao Mustafa Abdullahi), rođen 11. kolovoza 1960. u Iranu. Putovnica: D9004878.

                  2.

                  AL-NASSER, Abdelkarim Hussein Mohamed, rođen u Al Ihsi (Saudijska Arabija), državljanin Saudijske Arabije.

                  3.

                  AL YACOUB, Ibrahim Salih Mohammed, rođen 16.10.1966. u Tarutu (Saudijska Arabija), državljanin Saudijske Arabije.

                  4.

                  ARBABSIAR Manssor (također poznat kao Mansour Arbabsiar), rođen 6. ili 15. ožujka 1955. u Iranu. Državljanin Irana i SAD-a. Putovnica: C2002515 (Iran); putovnica: 477845448 (SAD). Br. nacionalne osobne isprave: 07442833, vrijedi do 15. ožujka 2016. (vozačka dozvola SAD-a).

                  5.

                  BOUYERI, Mohammed (također poznat kao Abu ZUBAIR, također poznat kao SOBIAR, također poznat kao Abu ZOUBAIR), rođen 8.3.1978. u Amsterdamu (Nizozemska) – član skupine „Hofstadgroep”.

                  6.

                  IZZ-AL-DIN, Hasan (također poznat kao GARBAYA, Ahmed, također poznat kao SA-ID, također poznat kao SALWWAN, Samir), Libanon, rođen 1963. u Libanonu, državljanin Libanona.

                  7.

                  MOHAMMED, Khalid Shaikh (također poznat kao ALI, Salem, također poznat kao BIN KHALID, Fahd Bin Adballah, također poznat kao HENIN, Ashraf Refaat Nabith, također poznat kao WADOOD, Khalid Adbul), rođen 14.4.1965. ili 1.3.1964. u Pakistanu, br. putovnice 488555.

                  8.

                  SHAHLAI Abdul Reza (također poznat kao Abdol Reza Shala'i, također poznat kao Abd-al Reza Shalai, također poznat kao Abdorreza Shahlai, također poznat kao Abdolreza Shahla'i, također poznat kao Abdul-Reza Shahlaee, također poznat kao Hajj Yusef, također poznat kao Haji Yusif, također poznat kao Hajji Yasir, također poznat kao Hajji Yusif, također poznat kao Yusuf Abu-al-Karkh), rođen oko 1957. u Iranu. Adrese: 1. Kermanshah, Iran; 2. Vojna baza Mehran, provincija Ilam, Iran.

                  9.

                  SHAKURI Ali Gholam, rođen oko 1965. u Teheranu, Iran.

                  10.

                  SOLEIMANI Qasem (također poznat kao Ghasem Soleymani, također poznat kao Qasmi Sulayman, također poznat kao Qasem Soleymani, također poznat kao Qasem Solaimani, također poznat kao Qasem Salimani, također poznat kao Qasem Solemani, također poznat kao Qasem Sulaimani, također poznat kao Qasem Sulemani), rođen 11. ožujka 1957. u Iranu. Iranski državljanin. Putovnica: 008827 (iranska diplomatska putovnica), izdana 1999. Položaj: general bojnik.

            II.   SKUPINE I SUBJEKTI

                  1.

                  „Abu Nidal Organisation” – „ANO” (Organizacija Abu Nidal) (također poznata kao „Fatah Revolutionary Council” (Revolucionarno vijeće Fataha), također poznata kao „Arab Revolutionary Brigades” (Arapske revolucionarne brigade), također poznata kao „Black September” (Crni rujan), također poznata kao „Revolutionary Organisation of Socialist Muslims” (Revolucionarna organizacija socijalističkih muslimana)).

                  2.

                  „Al-Aqsa Martyrs' Brigade” (Brigada mučenika Al-Aqse).

                  3.

                  „Al-Aqsa e.V.”

                  4.

                  „Babbar Khalsa”.

                  5.

                  „Communist Party of the Philippines” (Komunistička partija Filipina), uključujući „New People's Army” (Nova narodna vojska) – „NPA”, Filipini.

                  6.

                  „Gama'a al Islamiyya” (također poznata kao „Al-Gama'a al-Islamiyya”) („Islamic Group” (Islamistička grupa) – „IG”).

                  7.

                  „İslami Büyük Doğu Akıncılar Cephesi” – „IBDA-C” („Great Islamic Eastern Warriors Front”) („Fronta ratnika velikog islamskog istoka”).

                  8.

                  „Hamas”, uključujući „Hamas-Izz al-Din al-Qassem”.

                  9.

                  „Vojno krilo Hizballah” (također poznato kao „Vojno krilo Hezbollah”, također poznato kao „Vojno krilo Hizbullah”, također poznato kao „Vojno krilo Hizbollah”, također poznato kao „Vojno krilo Hezballah”, također poznato kao „Vojno krilo Hisbollah”, također poznato kao „Vojno krilo Hizbu'llah”, također poznato kao „Vojno krilo Hizb Allah”, također poznato kao „Džihadsko vijeće” (kao i sve jedinice koje su mu podređene, uključujući Organizaciju za vanjsku sigurnost)).

                  10.

                  „Hizbul Mujahideen” – „HM”.

                  11.

                  „Hofstadgroep”.

                  12.

                  „International Sikh Youth Federation” – „ISYF” (Međunarodna federacija mladeži pripadnika Sikha).

                  13.

                  „Khalistan Zindabad Force” – „KZF” (Snage Khalistan Zindabad).

                  14.

                  „Kurdistan Workers' Party” (Kurdistanska radnička stranka) – „PKK” (također poznata kao „KADEK”, također poznata kao „KONGRA-GEL”).

                  15.

                  „Liberation Tigers of Tamil Eelam” (Oslobodilački tigrovi tamilskog Eelama) – „LTTE”.

                  16.

                  „Ejército de Liberación Nacional” („National Liberation Army”) (Nacionalna oslobodilačka vojska).

                  17.

                  „Palestinian Islamic Jihad” (Palestinski islamski džihad) – „PIJ”.

                  18.

                  „Popular Front for the Liberation of Palestine” (Narodna fronta za oslobođenje Palestine) – „PFLP”.

                  19.

                  „Popular Front for the Liberation of Palestine – General Command” (Narodna fronta za oslobođenje Palestine – Glavni stožer) (također poznata kao „PFLP – General Command” (PFLP – Glavni stožer)).

                  20.

                  „Fuerzas armadas revolucionarias de Colombia” – „FARC” („Revolutionary Armed Forces of Colombia”) (Revolucionarne oružane snage Kolumbije).

                  21.

                  „Devrimci Halk Kurtuluș Partisi-Cephesi” – „DHKP/C” (također poznata kao „Devrimci Sol” („Revolutionary Left”) (Revolucionarna ljevica), također poznata kao „Dev Sol”) („Revolutionary People's Liberation Army/Front/Party”) (Narodna oslobodilačka revolucionarna vojska/fronta/stranka).

                  22.

                  „Sendero Luminoso” – „SL” („Shining Path”) (Osvijetljeni put).

                  23.

                  „Teyrbazen Azadiya Kurdistan” – „TAK” (također poznata kao „Kurdistan Freedom Falcons” (Kurdistanski sokoli slobode), također poznata kao „Kurdistan Freedom Hawks” (Kurdistanski jastrebovi slobode)).


title: Odluka Europskog parlamenta (EU) 2015/1667 od 29. travnja 2015. o razrješnici za izvršavanje proračuna Europske agencije za sigurnost pomorskog prometa za financijsku godinu 2013.

text:
               30.9.2015

               HR

               Službeni list Europske unije

               L 255/278

      ODLUKA EUROPSKOG PARLAMENTA (EU) 2015/1667
      od 29. travnja 2015.
      o razrješnici za izvršavanje proračuna Europske agencije za sigurnost pomorskog prometa za financijsku godinu 2013.
      EUROPSKI PARLAMENT,

                  —

                  uzimajući u obzir konačnu godišnju računovodstvenu dokumentaciju Europske agencije za pomorsku sigurnost za financijsku godinu 2013.,

                  —

                  uzimajući u obzir izvješće Revizorskog suda o godišnjoj računovodstvenoj dokumentaciji Europske agencije za pomorsku sigurnost za financijsku godinu 2013., zajedno s odgovorima Agencije (1),

                  —

                  uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti predmetnih transakcija za financijsku godinu 2013., koju u skladu s člankom 287. Ugovora o funkcioniranju Europske unije podnosi Revizorski sud,

                  —

                  uzimajući u obzir preporuku Vijeća od 17. veljače 2015. o razrješnici koju treba dobiti Agencija za izvršenje proračuna za financijsku godinu 2013. (05304/2015 – C8-0054/2015),

                  —

                  uzimajući u obzir članak 319. Ugovora o funkcioniranju Europske unije,

                  —

                  uzimajući u obzir Uredbu Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (3),

                  —

                  uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije te o stavljanju izvan snage Uredbe Vijeća (EZ, Euratom) br. 1605/2002 (4), a posebno njezin članak 208.,

                  —

                  uzimajući u obzir Uredbu (EZ) br. 1406/2002 Europskog parlamenta i Vijeća od 27. lipnja 2002. o osnivanju Europske agencije za pomorsku sigurnost (5), a posebno njezin članak 19.,

                  —

                  uzimajući u obzir Uredbu Komisije (EZ/Euratom) br. 2343/2002 od 19. studenog 2002. o okvirnoj Financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (6),

                  —

                  uzimajući u obzir Delegiranu uredbu Komisije (EU) br. 1271/2013 od 30. rujna 2013. o Okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (7), a posebno njezin članak 108.,

                  —

                  uzimajući u obzir članak 94. Poslovnika i Prilog V. Poslovniku,

                  —

                  uzimajući u obzir izvješće Odbora za proračunski nadzor i mišljenje Odbora za promet i turizam (A8-0088/2015),

         1.

            daje razrješnicu direktoru Europske agencije za pomorsku sigurnost za izvršavanje proračuna Agencije za financijsku godinu 2013.;

         2.

            iznosi svoje primjedbe u Rezoluciji u nastavku;

         3.

            nalaže predsjedniku da ovu Odluku i Rezoluciju koja čini njezin sastavni dio proslijedi izvršnom direktoru Europske agencije za pomorsku sigurnost, Vijeću, Komisiji i Revizorskom sudu te naloži njihovu objavu u Službenom listu Europske unije (serija L).

               Predsjednik

            Martin SCHULZ

               Glavni tajnik

            Klaus WELLE

         (1)  SL C 442, 10.12.2014., str. 210.

         (2)  Vidjeti bilješku 1.

         (3)  SL L 248, 16.9.2002., str. 1.

         (4)  SL L 298, 26.10.2012., str. 1.

         (5)  SL L 208, 5.8.2002., str. 1.

         (6)  SL L 357, 31.12.2002., str. 72.

         (7)  SL L 328, 7.12.2013., str. 42.